text: Millum tey 111 verkini hjá teim 14 listafólkunum á Heystframsýningini dittaði eg mær at avmyndað nøkur, sum fullu mær væl. Hansina Iversen hevur tveir stórar málningar uttan heiti, men við spennandi skapi og markantum litum, reytt og grønt. Hanni Bjartalíð hevur aftur hesi smáu anarkistisku motivini við, sum hóast egin, eisini benda aftur á amerikanskan underground komikk. Eg haldi at tey eru so undirfundiga stuttlig, onkuntíð eisini í heitunum.Tummas Jákup Thomsen hevur gjørt innbjóðingina í stramt grafiskum prenti í klárum litum. Eisini her spæla tey ertandi heitini við í myndaevninum. Bárður Jákupsson er vorðin lættari og meiri gjøgnumskygdur, hóst bygnaður og myndaevni ikki eru broytt. Veggurin er settur saman undir heitinum Fuglakvæði. Andlitsmyndirnar hjá Tórbirni eru altíð spennandi, bæði í stroki og liti. Eisini tá Eyðun Johannessen situr fyri. Og so mátti eg taka eina mynd av Andriasi Andreassen, sum hevur gjørt uppskot til standmynd av monnum, sum júst eru komnir aftur av útróðuri. Verður uppskotið góðtikið, verður tað sett á lága tríkantin framman fyri Tryggingini á Kongabrúnni. Umframt portrett, er Tórbjørn eisini í gongd við religiøs motiv. Eg fekk Tórbjørn at standa fyri sýnum egnu málningum, fyrst Getsemane og síðani hinum meiri verðsliga málninginum av liggjandi kvinnu.


c: text/html

text:
Seks sløg av summarfugli eru funnin í Føroyum. Tvey teirra hoyra til fiðrildar-ættina og hini til álva-ættina.
Summarfuglarnir flúgva bara um dagin og helst í góðveðri og sól. Teir síggjast tí langt burtur, men fáa kortini frið fyri fugli, tí teir hava bjartar ávaringarlitir.
Av teimum seks sløgunum eru admirálur og tistilfirvaldur vanligastu gestirnir.
Admirálur verpur í notur. Í Føroyum er ormveran funnin í notu, har hon spinnur eitt notublað saman um seg og liggur so turr og fjálg inni í blaðnum. Er summarið gott, síggjast føroyskt klaktir admirálar seint á sumri ella tíðliga á heysti.

robotstxt: allowed

filter: keep


text:
Wednesday, July 31, 2013
Ólavsøkukabarettin framførd í kvøld og annaðkvøld!
Ólavsøkukabarettin verður spæld í sjónleikarhúsinum í kvøld mikudagin 31. juli kl 20.00 og hósdagin 1. august kl. 20.00. Atgongumerkjasølan til hesar sýningar byrjar kl. 19.00 í kvøld, mikukvøld.
(KP)
Posted by Listin at 7:01 PM
Labels: Leiklist
Keisarans nýggju klæðir á tjóðpallinum
Eina tílíka skjóta lítla avmontering kundu vit trongt til her heima. Vit hava nevniliga fingið nýtt sjónvarp. Eitt smartvarp kalla tey tað. Men so smart er tað nú heldur ikki, tí vit hava havt tað í ein heilan mánaða og eg havi ikki fyrr enn nú funnið út av hvussu mann finnur Kringvarp Føroya. Vit hava heldur ikki havt nógva orsøk til tað, tí umframt, at ongi tíðindi eru at finna á hesari rásini, má eg tíverri staðfesta, at hon heldur ikki er kappingarfør, tá tað kemur til at fanga uppmerksemið hjá børnum ein hálvan tíma av og á hesar drúgvu feriudagar
Kringvarp Føroya hevur ein risa fyrimun, sum ongar aðrar rásir hava, henda rásin er á føroyskum. Málið, sum okkara børn fata veruleikan ígjøgnum. Kringvarp Føroya hevur eisini tann fyrimunin, at tey hava nøkur dugnalig fólk, ið gera góðskutilfar til børn, men kappingin er allíkavæl ov hørð frá útlendsku rásunum, sum í størri mun satsa uppá at koma við góðskutilfari til børn.
Men, vit hava tíbetur Tjóðpall Føroya, sum hetta summarið hevur valt at satsa uppá góðskutilfar til børn, nevniliga uppsetingina hjá Katarinu Nolsøe og Hans Tórgarð av ævintýrklassikaranum Keisarans nýggju klæðir. Henda uppsetingin er bygd á tað týdningarmesta, nevniliga virðing fyri børnum. Men hon er somuleiðis bygd á ein serstakan ans fyri at raka beint á ein serstakan barnahumor, ans fyri at halda uppmerkseminum hjá børninum, ans fyri tí svaka og tí poetiska, skjóta og seina, einfalda og rokaliga, fyri tí lætta og fyri tyngd. Tí sjálvt um leikurin er deiliga lættur, er hann eisini tungur. Katarina Nolsøe og Hans Tórgarð geva ikki bara børnunum eina stuttliga uppliving, men eina nuanseraða og fleirtýðuga mynd, sum fær hjálpt teimum við at fata henda heimin og menniskjuni, fata materialismunnar árin á menniskju, fata fáfongdina, fata maktmál og guddómliga narsissismu.
Einki verður penslað út á ovurpedagogiskan hátt, men alt er har allíkavæl, eitt smartvarp, sum ikki er smart, ein prestur, sum brúkar ræðuorð, vaksin, sum ikki lurta, tá onnur tosa, politikarar sum marsjera gjøgnum býin í teirra fínasta skrúð og eitt fólk, sum ikki evnar, torir ella vil steðga teimum fyrr enn sjálvgleðin er total.
Tað kunnu vit sjálvandi eisini takka H.C. Andersen fyri, sum hevur skrivað eitt ævintýr, sum heldur ótrúliga nógv ár eftir at tað er skrivað. Men H.C. er ikki her, so í staðin takka vit Tjóðpalli Føroya, Katarinu Nolsøe og Hans Tórgarð.
(IS)
Posted by Listin at 11:32 AM
Tuesday, July 30, 2013
Listin heldur á!
Ólavsøkan hevur verið ógvuliga rík uppá dygdarlist hesa ferð. Og hóast ólavsøkan er at enda komin, heldur listin á m.a. í Listahøllini, har er opið!
Posted by Listin at 3:50 PM
Hugnaligt sum í Nürnberg
Tað er ikki mongum beskorið heilar tvær reisur at verða siteraður í ólavsøkurøðuni. Men tað hevur Tóroddur Poulsen upplivað og tað sama dag sum danski ummælarin Lars Bukdal á sínum bloggi skýrdi Bloggodd at vera heimsin besta føroyska blogg á føroyskum. Sama um tað eru umpaprumpatónarnir hjá okkara elskaða Havnar Horn, sum skapa ein so hugnaligan stemning sum í Nürnberg ein sólskinsdag í 1939 ella um tað er Harra Hol ella viðmerkingar um reinliga íðinskapin, tá tað kemur til at spula, er speisemið hjá Tóroddi Poulsen eins bítandi hvasst og tað er stuttligt og ofta eru hansara eygleiðingar nokk so beinraktar. Við provokerandi sammetingini millum Havnina og Nürnberg stingur hann til blómandi nationalismukensluna, sum kann kennast fjálg eina løtu á ólavsøku, men sum søguliga hevur víst at vera heldur vandamikil hugni. Tóroddur Poulsen fer í øllum sum hann ger í móti tí pena, í móti hampiligheit og autoritetum og tað er hansara verk á ólavsøkuframsýningini eisini dømi um. Her eru nakrar myndir frá veggjamálingavirkseminum til Ólavsøkuframsýningina, umframt bloggleinkjur.Óskikkiligi "Harra Hol" er afturvendandi figurur í myndaheiminum hjá Tóroddi Poulsen og er útgjørdur við signaturinum hjá einum listamanni, ið kallar seg Bi Zarré. Myndir av Harra Hol eru altíð eyðmerktar ©Túalfagralandmíttproductions.
SPUL
Við slangu í hond. Spulislangu. Tey spula. Spula og spula og spræna tí tað er summar og allir vøkstir eru tystir. Tað er so hugaligt at spula. At halda í eini spulislangu. So fittligt at merkja trýstið í hondini. Og tey eru nakað tá tey spula. Spularar. Ein spulari við makt í sínum hondum. Og tá summarið er sovnað spula tey víðari tí alt er so skitið og tað er so gott at spula. Spula og spræna allan dagin langa og náttina við so alt verður so reint og pent.
http://bloggoddur.blogspot.com/
http://bukdahl.blogspot.com/
Verdens bedste færøske blog på færøsk
er selvfølgelig Tórrodur Poulsens Bloggodur, og det sker, man forstår det halve, og lige pludselig forstår man det hele:
TORSDAG DEN 18. JULI 2013
ATLANTIC
Vit komu í gjáramorgun klokkan fýra. Flúgvarin var fullur av øllum fólkasløgum og sandwichum úr Amsterdam. Smyrjiost á luftbreyð. So tit kunnu ætla at har var trongt at sita. Men vit fingu skumpað mjørkan til viks og lendu við lógvabrestum og so inn í ein buss at geispa víðari til Havnar.
MANDAG DEN 15. JULI 2013
STØVIÐ
Er eingin onnur meining við støvinum enn at skapa størv í støvsúgvaravinnuni?
FREDAG DEN 12. JULI 2013
??
Neandertaler ella emmentaler?Indsendt af Tóroddur Poulsen kl. 01.45 Ingen kommentarer
Indsendt af Lars Bukdahl kl. 07.20 Ingen kommentarer:
Etiketter: bloggodur, Tórrodur Poulsen
Posted by Listin at 1:47 PM
Marius Olsen í Ribarhúsi
Nú kunnu fuglfirðingar byrja at gleða seg, tí framúrskarandi listamaðurin Marius Olsen hevur listaframsýning í Ribarhúsi, Fuglafirði, frá 8. august til 3. september. Hansara myndir á Ólavsøkuframsýningini prógva, at listamaðurin er í listarligum toppformi, so tað verður spennandi at síggja eina serframsýning hjá honum.
(KP)
Posted by Listin at 10:31 AM
Labels: Framsýningar, Myndlist
Monday, July 29, 2013
Ólavsøkuframsýningin 2013 læt upp í gjár
Í gjár læt Ólavsøkuframsýningin 2013 upp í Listaskálanum og eg tori at halda uppá, at tað var stak festligt. Har vóru um ikki 6000 fólk, so haldi eg, at vit vóru rættiliga nógv til fernisering og fólk ótu turran fisk og oliven og vóru so fitt og positiv, at eg misti pippið og gloymdi at taka myndir, men tað gjørdu onnur. Takk fyri tað og takk fyri eina deiliga løtu í gjár, tit listafólk og gestir. Ólavsøkuframsýningin er opin í dag frá klokkan tvey til átta.
Í sambandi við upplatingina helt eg eina røðu, sum tók støði í komandi fløguni hjá Teiti Lassen:
"Tá Teitur Lassen herfyri presenteraði sína komandi fløgu Story Music, segði hann tað vera serliga umráðandi fyri hann, at hon varð framleidd heima í Føroyum, tí hann metti hana vera í ætt við ta serstøku føroysku søgusigaramentanina, okkara serliga áhuga fyri at siga søgur og at lurta eftir søgum, sum hevur verið náttúrligur partur av føroyskari almúgumentan langt áðrenn nakar yvirhøvur var komin í tankar um at tekna ella mála myndir . Hetta er nakað, eg havi hugsað eitt sindur um hesa vikuna, meðan vit hava hongt Ólavsøkuframsýningina upp, tí hon er full av søgum..."
Hanni Bjartalíð og Jóhan Martin Christiansen
Tóroddur Poulsen
Silja Strøm
Steinprentsúrvalið "Hvør fuglur letur við sínum nevi" hongur væl
Jón Sonni Jensen eigur hetta vakra verkið úr latex
Elin J.Smith hevur tríggjar herligar tekningar við, niðri undir hómast vatnlitamyndir hjá Tóroddi Poulsen
Kurator og assistent, listamaðurin Jóhan Martin Christiansen saman við trimum flottum fýrum
Verkið Flaget hjá Dennis Agerblad
(KP)
Posted by Listin at 11:05 AM
Sunday, July 28, 2013
Góða ólavsøku!
Pápi mín helt altíð uppá, at tað onga meining gevur at ynskja góð jól ella góða ólavsøku fyrr enn á sjálvum degnum, men nú gera vit tað allíkavæl ólavsøkuaftan. Faroe Pride í gjár var fantastisk, aftur í ár var tað rørandi at síggja føroyska tollyndið staðfest. Um eina løtu fari eg niðan í Listasavnið, har Ólavasøkuframsýningin 2013 letur upp klokkan trý. Vit síggjast! Og um ikki har, so síggjast vit í býnum!
Her er skráin fyri ólavsøkuna: http://www.torshavn.fo/get.file?ID=1528
(KP)
Posted by Listin at 11:15 AM
Labels: KP, Ólavsøkuframsýningin 2013
Saturday, July 27, 2013
Faroe Pride 2013 sjósett í dag
Myndin er frá framsýningini, sum LGBT skipaði fyri í sambandi við Faroe Pride í fjør. Tað var fantastiskt at vera við í Pride-skrúðgonguni í fjør, at merkja, at varhugin av, at vit ikki eru forstokkut, dømandi og stirvin, hevði hald í veruleikanum. Stóra Faroe Pride verður hildið 27. juli 2013 við almennari skrúðgongu og konsert í høvuðsstaðnum “lítla Ólavsøkuaftan”.
Teitur, Grandma ´s Basement, Jens Marni, Sakaris, Marius Ziska og fleiri onnur fara at lutaka á tiltakinum í ár. Vegna sera stóra undirtøku í fjør, er tiltakið flutt av Tórsgøtu og oman á Kongabrúnna
27. juli verður aftur møguleiki at heiðra ymiskleikanum, tá LGBT Føroyar skipar fyri Faroe Pride. Hetta er fjórðu ferð, at Faroe Pride er á skránni í Føroyum. “Pride” er enskt orð, ið merkir at vera errin, og verður altíð brúkt til líknandi tiltøk uttanlands.
Talan er um árligt tiltak har samkynd, tvíkynd, transpersónar og teirra hinkyndu stuðlar, fáa møguleika at gera vart við seg, vísa at tey eru til og at tey eru errin av at vera til. Hetta er samstundis eitt tiltak, ið heiðrar ymisleikan hjá føroyingum og setur fram ynski um líkarætt fyri allar borgarar í Føroyum.
Fríggjadagin 27. juli 2013 kl. 16.00 fer stóra almenna Faroe Pride skrúðgongan í gongd. Byrja verður við Gundadalshøllina, har hitað verður upp. Síðan verður gingið oman gjøgnum miðbýin, har enda verður niðri á Kongabrúnni við stórum ókeypis familjuvinarligum tiltaki.
Eins og í fjør, so fer mannamúgvan at hoyrast og síggjast aftur, og ætlanin er at veruliga seta lit á Havnina henda seinnapartin í juli. Skrúðgongan er ikki einans ætla LGBT-limum, men øllum føroyingum, ið ynskja eitt rúmligari og meira fjølbroytt samfelag, sum gevur pláss og javnrætt til allar sínar borgarar.
Tey luttakandi á tiltakinum á Kongabrúnni vera: Teitur, Grandma ´s Basement, Jens Marni, Sakaris, Marius Ziska og fleiri onnur. Helena Dam á Neystabø, forkvinna í Mentarnarnevndin hjá Tórshavnar býráð, setur Faroe Pride 2013.
Tiltakið í fjør fekk sera stóra undirtøku og løgreglan metti, at talan var um meira enn 5.000 fólk, sum fyltu Tórsgøtu, meðan konsertin við Eivør, Nalju, 200 og øðrum fór fram. Avgjørt er tí at flyta tiltakið oman á Kongabrúnni í ár. Hetta fer at økja um trygdina á tiltakinum og fer samstundis at geva áhoyrarunum betri pláss.
Løgtingið verður setta á Ólavsøku, og í hesi tingsetinum fara Rigmor Dam, Poul Michelsen og Bjørt Samuelsen at leggja uppskot fram um at dagføra hjúnabandslógina, so samkynd í Føroyum eisini kunnu vígast borgarligt eins og allir norðulendsku grannarnir kunnu. Ein Gallup kanning vísti herfyri, at heili 68% av Føroya fólkið taka undir við lógaruppskotinum. Tí er hugsandi, at bardagin fyri javnrætti í hjúnabandslógini eisini fer at seta sín lit á ársins Faroe Pride.
LGBT Føroyar, ið er rørsla fyri samkynd, tvíkynd og transpersónar í Føroyar, skipar fyri tiltakinum við stuðli frá og í samstarvi við Tórshavnar kommunu, umframt stuðli frá Eik Banka og Hotel Føroyum.
Posted by Listin at 10:07 AM
Friday, July 26, 2013
Tíðindaskriv: KEISARANS NÝGGJU KLÆÐIR
Barnasjónleikur á Ólavssøku.
Kenda ævintýrið hjá H.C.Andersen “Keisarans nýggju klæðir” verður nú sett upp sum sjónleikur á Tjóðpallinum.
Sum tey flestu vita, so snýr søgan seg um ein forfongiligan keisara, ið bara hugsar um klæðir og útsjónd. Hann gloymir púrasta at stýra landinum, og brúkar allar skattapengarnar upp á seg sjálvan. Ein dagin koma tveir skræddarar, ið siga seg duga at gera tey fínastu klæðini í heiminum: Tey eru ósjónlig hjá ódugnaligum ella býttum fólki. Og hesi klæðini vil keisarin sjálvandi hava.
At lumpa seg sjálvan av berari forfongiligheit og ræðslu fyri sínum egna umdømi er eitt evni sum ongantíð er vorðið óaktuelt síðan H.C. Andersen skrivaði søguna fyri skjótt tveyhundrað árum síðan.
Kenda ævintýrið hjá H.C.Andersen “Keisarans nýggju klæðir” verður nú sett upp sum sjónleikur á Tjóðpallinum.
Sum tey flestu vita, so snýr søgan seg um ein forfongiligan keisara, ið bara hugsar um klæðir og útsjónd. Hann gloymir púrasta at stýra landinum, og brúkar allar skattapengarnar upp á seg sjálvan. Ein dagin koma tveir skræddarar, ið siga seg duga at gera tey fínastu klæðini í heiminum: Tey eru ósjónlig hjá ódugnaligum ella býttum fólki. Og hesi klæðini vil keisarin sjálvandi hava.
At lumpa seg sjálvan av berari forfongiligheit og ræðslu fyri sínum egna umdømi er eitt evni sum ongantíð er vorðið óaktuelt síðan H.C. Andersen skrivaði søguna fyri skjótt tveyhundrað árum síðan.
Tað eru Katarina Nolsøe og Hans Tórgarð sum hava gjørt søguna til leik, við tí fyri eyga at gera hana so stuttliga og rokuta sum gjørligt. Tey bæði hava eisini átikið sær at spæla allar leiklutirnar sjálvi, so tað verður ein rokmikil og festlig uppliving hjá bæði børnum og vaksnum. “Keisarans nýggju klæðir” verður framførdur á Ólavssøku, báðar dagarnar klokkan 16.00 og 18.00, á Tjóðpalli Føroya.Atgongumerki fáast á info@tjodpallur.fo og við dyrnar 1 tíma undan sýning
Posted by Listin at 9:29 AM
Nýggjur føroyskur Faroe Pride sangur
Vit hita upp til Pride í morgin við einum spildurnýggjum heiðurskvæði til ymiskleikan. Vit eru øll ymisk, men sama slag.
Sangarar: Kári Jacobsen, Eyð Berghamar Jacobsen, Jens Marni Hansen, Arnfríð Lützen og Niels Arge Galán. Orð og lag: Kári Jacobsen.
(KP)
Posted by Listin at 9:28 AM
Thursday, July 25, 2013
Ólavsøkuframsýningin umboðar okkum øll
Ólavsøkan byrjar við teirri søguligu Ólavsøkuframsýningini, sum Listafelag Føroya skipar fyri á hvørjum ári í Listasavni Føroya. "Ólavsøkuframsýningin 2013 - Føroyingar, ið her nú koma saman" fevnir rættiliga breitt. Framsýningin er um somu tíð merkt av felagsskapskenslu, kærleika og speisemi. Hon er sett saman av bæði yrkis- og áhugalist, framsýningin verður sostatt mett at vera bæði favnandi og smøl, djúp og breið. Ólavsøkuframsýningin letur upp ólavsøkuaftan við hóskandi rómi eins og ein góð og gamaldags veitsla, har øll eru hjartaliga vælkomin.
Framsýningin er um somu tíð kuraterað og sensurerað. Millum framsýnararnar eru Zacharias Heinesen, Hansina Iversen, Tóroddur Poulsen, Dennis Agerblad, Silja Strøm, Jóhanna av Steinum, Steinprent, Anna Kathrina Højgaard, Tummas Jákup Thomsen, Marius Olsen, Steinprent, Hanni Bjartalíð og Jóhan Martin Christiansen. Ólavsøkuframsýningin fevnir sostatt um nakað av tí besta, vit eiga av føroyskari málningalist, bæði figurativari og nonfigurativari, konseptlist, foto, tekstillist, videolist, grafitti og grafikki, ið alt samalt verður sett saman við einum úrvali av øllum teim mongu myndunum, sum eru sendar inn til Ólavsøkuframsýningina. Sjálv uppsetingin av framsýningini er rættiliga serstøk og skuldi tryggja framsýningargestunum eina ordans ólavsøkuuppliving, har teir verða undirdýktir í myndum.
Hugsanin aftan fyri Ólavsøkuframsýningina í ár er at taka støði í upprunaliga konseptinum og at blanda avrik hjá leikum og lærdum. Ólavsøkuframsýningin í ár er fjølbroytt og tað munu vera útivið sjeyti ár millum elsta og yngsta luttakara á framsýningini, men tær gomlu málarahetjurnar eru eisini við á framsýningini. Millum áhugaverkini síggjast reproduktiónir av kendum verkum hjá Mikines, Ingálvi av Reyni osfr.
Kjallaramálarin, fjøllistamaðurin og útisetin Tóroddur Poulsen hevur saman við soninum, Lukasi T. Sass ein rættiliga stóran leiklut sum veggjamálari, men harumframt hevur Tóroddur Poulsen eisini oljumálningar við á framsýningini og elasmáar vatnlitamyndir, ið leiða áskoðaran oman í kjallaran, har "Harra Hol" heldur Ólavsøku aftur við syruta videolagnum, sum áhugaverdi listamaðurin Dennis Agerblad úr Vestmanna hevur gjørt til yrkingina "Flaggið/Flaget" hjá Tóroddi Poulsen. Hefyri gav hann út fløgu við tulkingum av yrkingum hjá Tóroddi Poulsen á føroyskum og donskum. Óskikkiligi "Harra Hol" er afturvendandi figurur í myndaheiminum hjá Tóroddi Poulsen, hann er útgjørdur við signaturinum hjá einum listamanni, ið kallar seg Bi Zarré og er altíð eyðmerktur ©Túalfagralandmíttproductions. Tóroddur Poulsen eigur somuleiðis myndina á plakatin, sum verður framleidd til Ólavsøkuframsýningina. Í serstaka verkinum "Sunnumorgun" hjá Tummas Jákupi Thomsen úr Gøtu hómast sama slag av kerligum speisemi í rúmligu installatiónini, sum ímyndar eitt fittligt bygdarlag við pílahúsum, kirkju og bilum.
Kjallaramálarin, fjøllistamaðurin og útisetin Tóroddur Poulsen hevur saman við soninum, Lukasi T. Sass ein rættiliga stóran leiklut sum veggjamálari, men harumframt hevur Tóroddur Poulsen eisini oljumálningar við á framsýningini og elasmáar vatnlitamyndir, ið leiða áskoðaran oman í kjallaran, har "Harra Hol" heldur Ólavsøku aftur við syruta videolagnum, sum áhugaverdi listamaðurin Dennis Agerblad úr Vestmanna hevur gjørt til yrkingina "Flaggið/Flaget" hjá Tóroddi Poulsen. Hefyri gav hann út fløgu við tulkingum av yrkingum hjá Tóroddi Poulsen á føroyskum og donskum. Óskikkiligi "Harra Hol" er afturvendandi figurur í myndaheiminum hjá Tóroddi Poulsen, hann er útgjørdur við signaturinum hjá einum listamanni, ið kallar seg Bi Zarré og er altíð eyðmerktur ©Túalfagralandmíttproductions. Tóroddur Poulsen eigur somuleiðis myndina á plakatin, sum verður framleidd til Ólavsøkuframsýningina. Í serstaka verkinum "Sunnumorgun" hjá Tummas Jákupi Thomsen úr Gøtu hómast sama slag av kerligum speisemi í rúmligu installatiónini, sum ímyndar eitt fittligt bygdarlag við pílahúsum, kirkju og bilum.
Jóhonnu av Steinum kenna vit sum dugnaligan og vælumtóktan sniðgeva úr Havn, sum býr í Keypmannahavn. Hetta er fyrstu ferð, hon tekur lut við myndlist, sum hevur fingið heiðursplássið undir liðini av sjálvum nestorinum innan føroyska list, grundleggjaranum av føroysku myndini av bygdini við sjóvarmálan. Men meðan Zacharias Heinesen skapar glitrandi mynstur á løriftinum við støði í náttúrunar ljósi og vætu, fer Jóhanna av Steinum hin vegin, tá hon umskapar mynstur til eitt slag av rúmligum stjørnukortum, sum eru bundin og sum hon hevur gjørt við íblástri í figuratiónum hjá Hanna Bjartalíð, ið er úr Klaksvík, men hevur búð í Finnlandi í mong ár. Tey trý træobjektini hjá Hanna Bjartalíð minna eitt sindur um smáttur ella lívbjargaratorn, men tey eru í veruleikanum uttan funktionalitet eins og hugtakandi kvirrar og kenslubornar standmyndir úr lívrunnum endurnýtslutilfari. Mynstrini hjá Silju Strøm úr Vestmanna bera av øllum í fínleika í tveimum smáum myndum, sum ikki tykjast endurspegla veruleikan, men sum onkursvegna viðgera tað menniskjagjørda og kunstiga.
Ólavsøkuframsýningin 2013 er sett saman av fleiri smærri framsýningum, t.d. hevur kuratorurin valt út myndir í Steinprenti út frá heitinum "Hvør fuglur letur við sínum nevi". Grafikkúrvalið er á so mangan hátt dømi um fjølbroytnið í framsýningini, sum eisini telur útlendskar framsýnarar. Umframt fuglar er eisini vorðið pláss til nakrar fínar, humoristiskar seyðalýsingar hjá Fríðu Matras Brekku, sum saman við Jan Andersson hevur Steinprent á Skálatrøð í Havn. Náttúra og serliga fuglar hugtaka danska listamannin og veiðumannin Svend-Allan Sørensen, og tað sama ger amerikanski rithøvundurin Henry David Thoreau og hansara tankar um einfaldan livihátt, sum vórðu lýstir í víðagitnu bókini "Walden - Life in the woods". Men tó at myndirnar hjá Svend-Allan á ein hátt eru einfaldar, innihalda tær einki naivt ynski um at venda aftur til náttúruna. Heldur er talan um subtilt og rættiliga poetiskt skemt av tí álvarsliga slagnum, og myndirnar eru konseptuellar. Talan er til tíðir um tautologiskar staðfestingar, har tað á ymsan hátt verður sipað til tað sama fyribrigdið. Á sama hátt stendur orðið FUGL skrivað á dekorativu fuglamyndini hjá danska listamanninum Erik Heide, sum hevur vitjað í Føroyum og sum í fleiri umførum hevur arbeitt í Steinprenti.
Partar av Ólavsøkuframsýningini 2013 eru eins og tysjandi aldur av myndum, meðan framsýningin aðrastaðni er meira stýrd og einføld á sama hátt og vanligar yrkislistaframsýningar. Marius Olsen og Hansina Iversen eru bæði úr Havn, hann býr í Finnlandi og hon í heimbýnum og tey sýna hvør í sínum lagi fram fýra dygdarverk, sum tó at tey eru ávikavist figurativ og nonfigurativ, tala til hvørt annað og skapa eina fjálga og klára harmoni, ið breiðir seg um alt framsýningarrúmið yvir til tey vøkru, men meira hugsaðu verkini hjá Jóhan Martini Christiansen. Hansara trý tekstillistaverk eru seymað burtur úr seingjarklæðum hjá listamanninum, sum arbeiðir eitt sindur øvugt av readymade. Verkini eru ikki klár, fyrr enn listamaðurin er liðugur at seyma og forma tey eins og smáar søgur um tilveruna, sum hanga uppi á vegginum. Ólavsøkuframsýningin umboðar okkum øll, hetta sæst ikki minst í rørandi fotomyndarøðini hjá Onnu Kathrinu Højgaard úr Havn, sum vísir á vakurleikan í teimum ymisku tíðarskeiðunum í lívinum. Portrettmyndirnar av eini kvinnu, sum hevur mist hárið av sjúkuviðgerð eru stórslignar lýsingar av skroypiligu tilveruni.
Komið øll og upplivið hesi nevndu verkini, umframt hópin av øðrum verkum á Ólavsøkuframsýningini 2013 - Føroyingar, ið her nú koma saman. Kurator: Kinna Poulsen. Listafelag Føroya skipar fyri. Stuðlað framsýningini: Okkara og Føroya Bjór. Fernisering verður ólavsøkuaftan 28.juli klokkan 15. Framsýningin er opin frá klokkan 14-20 ólavsøkuaftan og ólavsøkudag.
Kinna Poulsen
Posted by Listin at 8:41 AM
Labels: Framsýningar, KP, Myndlist, Ólavsøkuframsýningin 2013, Tíðindaskriv
Wednesday, July 24, 2013
Ólavsøkuframsýningin 2013 - Fyrireikingar
Ólavsøkuaftan klokkan trý feira vit listina á Ólavsøkuframsýningini 2013 - Føroyingar, ið her nú koma saman, undirheitið, sum ikki útihýsir nøkrum, tí eisini útlendingar eru umboðaðir á Ólavsøkuframsýningini 2013. Tjóðskaparliga klingandi heitið riggar sjálvandi til tjóðarhøgtíðina, men tulkingin hjá Tòroddi Poulsen tryggjar okkum eitt skálkabros aftrat heitinum. Tað gongur væl at heingja upp og regera uppi í Listasavninum, eg ætli mær so øgiliga nógv og nógv ber til við góðari hjálp frá Oggi Lamhauge og Jóhan Martin Christiansen, sum hjálpa mær at realisera hugskotini. Sum tað sær út beint í løtuni verða yvir 40 luttakarar við á ársins Ólavsøkuframsýning, neyvari upplýsingar koma seinni.
Jón Sonni Jensen
Oggi Lamhauge ornar fyri
Feðgar prýða kjallaran
Dugnaligi Lukas Tóroddur Sass
Jón Sonni og Jóhan Martin halda eini mynd meðan Oggi er farin eftir hamara og seymum
Sær út til, at Harra Hol vitjar á Ólavsøkuframsýningini
Hanni Bjartalíð og Hansina Iversen
Ein rúgva av tilfari er komið inn
Í dag kemur tann stóra avbjóðingin at fáa allar tær nógvu myndirnar at passa saman
(KP)
Posted by Listin at 8:50 AM
Tuesday, July 23, 2013
Subscribe to: Posts (Atom)


text:
Forskrúvað hugsan um sosiala ábyrgd
Føroyingar sum fara til Danmarkar fáa nú rætt til familjuveitingar. Men tað tekur onga ábyrgd frá føroyska samfelagnum.
Leygardagin kom endaliga avtalan uppá pláss sum sigur, at føroyingar sum flyta til Danmarkar fáa fullan rætt til tær familjuveitingar, ið teir mistu við eini lógarbroyting hjá undanfarnu donsku stjórn.
Aksel Johannesen setti hol á málið tá hann hevði sætið fyri meg í vár, og eg havi so tingast víðari við stjórnina um tað. Í juni varð ein fyribilsavtala gjørd við Karen Hækkerup, sosialmálaráðharra, og í sambandi við samráðingarnar um donsku fíggjarlógina setti eg sum krav, at tað kom uppá pláss.
Fleiri hava fegnast um úrslitið - ikki minst stakir uppihaldarar, sum taka útbúgving í Danmark. Undir skipanini, sum farna danska stjórnin setti í verk, hava hesi fólk als ikki kunna farið undir lesnaðin, um tey ikki hava fingið munandi hjálp frá t.d. foreldrum. Nøkur eru eisini, sum hava ætlað at steðga við útbúgvingini, um hetta ikki bleiv broytt.
Okkara ábyrgd
Men kritiskar røddir hava eisini verið at hoyrt: At hesi fólk nú fáa rímilig fíggjarkor í Danmark fer at økja um fráflyting, er boðskapurin hjá fleiri á netinum.
Til hetta eru trý ting at siga:
Fyri tað fyrsta er tað siðvenja, at føroyingar og danir hava full rættindi í londunum hvør hjá øðrum. Og hví skulu vit, so leingi vit eru danskir ríkisborgarar, verða javnsett við fremmandar tilflytarar í Danmark?
Fyri tað næsta kunnu allar útbúgvingar ikki takast í Føroyum. Fleiri av teimum, sum fáa ágóðan av hesi broytingini, høvdu ikki kunnað tikið ta útbúgving tey ynskja, um lógin ikki varð broytt.
Fyri tað triðja er tað heilt skeivt at halda, at vit skulu minka um fráflyting við at dúva uppá, at føroyingar fáa trong kor í Danmark.
Tað er okkara ábyrgd at skipa so fyri, at tey, hvørs støða er trupul, fáa møguleika at klára seg í Føroyum. At halda at vit kunnu siga hesa ábyrgd frá okkum, um bara umstøðurnar eru verri í Danmark, er heilt forskrúvað.
Sjúrður Skaale


text:
Við kærleika, sum stóð skærur í luftini, framførdu tey bæði ungu, Lív Maria Róadóttir Jæger og Lasse Thorning Jæger, sjey brot úr nýggju LP plátuni Mítt navn við hondskrift. Lív hevur skrivað stuttprosa tekstin og Lasse hevur gjørt elektroakustiska tónleikin. Plátuhúsan gjørdi Hanni Bjartalíð í Steinprenti, har framførslan var fyri fullum húsum fríggjakvøldið.
Jan Andersson, leiðari á grafiska verkstaðinum, bjóðaði vælkomin, sum hann so ofta fyrr hevur gjørt í hesum søguligu hølum í hjartakulluni á gomlu Havnini. Baksýnið hjá Tóroddi Poulsen er reytt og blátt.
Sunleif Rasmussen, sum í 2002 fekk tónleikavirðisløn Norðurlandaráðins fyri fyrstu føroysku symfoni, Oceanic Days (1995-97), greidd frá um hetta slag av tónleiki. Sunleif tók støði í týska Karlheinz Stockhausen (1928-2007) og høvuðsverkinum innan elektroniskan tónleik, Gesang der Jünglinge im Feuerofen (1956), har tónaskaldið setur saman upptøkur av menniskjansligu røddini og elektroniskt gjørdum ljóði.
Hugtakandi at hoyra tey bæði ungu, Lív og Lasse, gera júst tað sama eitt fríggjakvøld á Skálatrøð. Rødd og elektronikkur. Nærveran bleiv ikki verri, tá Ebba Hentze, sum er vorðin rættulga dul, blandið seg uppí, púra live. Á fabrikksvegginum glintaði ein flagglína og frammfyri hjá Lützen opnaðu tríggir menn hvør sína øldós og klamsaðu eina bilhurð, sum ekkóaði undan klettinum. Og so mítt egna speglreflekskamera, sum í intensu upplestrarkvirruni hjá teim ungu, bráddliga fór at larma illa, sum var tað í steinsettum garði. Og so vórðu stundir at blása á nálina og hoyra útgávuna, so sum hon eigur at hoyrast úti um landið - á plátuspælara.
Tað er í samstarvi við grafiska verkstaðin Steinprent at 80 unikk eintøk eru gjørd av 180 grams vinyl LP plátuni, Mítt navn við hondskrift. Tey fáast til keyps fyri 400 krónur við upprunagrafiskum húsa, nýkomponeraðum elektroakustiskum tónleiki, og 10 nýskrivaðum stuttprosatekstum. Groovy!


text:
Hjálpartól
Stuðul til hjálpartól kann eftir umsókn veitast til, ein part av teimum hjálpartólum, sum eru at finna á niðanfyri standandi leinkjum.
Dømi um hjálpartól
Leinkjurnar vísa til hjálpartólabasan hjá danska Hjálpartóla Instituttinum HMI.
· Venjing og fyribyrging (sera fá tól úr hesum bólki kunnu játtast)
· Persónligt reinføri
· Flutning
· Húsarhald
· Innrætting og tillaging av íbúð
· Samskifti, kunning og ávaring
· Handfaring og flutning av vøru
· Tillaging og betran av nærumhvørvi
· Spæl og frítíðarítriv
Hvør kann fáa stuðul
Søkjast skal um hjálpartól, og verður mett um tørvin í hvørjum einstøkum føri, og kunnu øll, sum verða mett, at lúka treytirnar sambært forsorgarlógini § 18 b og tilhoyrandi kunngerð, kunnu fáa stuðul.
Hjálpartólini verða lænt út, tað vil siga, at tey skulu latast Almannaverkinum aftur, tá ið tørvur ikki er á teimum longur.
Fyrivarni
Fyrivarni verður tikið fyri, at Almannaverkið ikki veitir júst tey tól, sum verða víst á heimasíðuni, leinkjurnar vísa til, men tilsvarandi tól, ið nøkta tørvin.
Eisini verður fyrivarni tikið fyri, at lóggávan er øðrvísi í Føroyum enn í tí landi, heimasíðurnar hoyra til, og tí verður stuðul ikki veittur til ávís tól í Føroyum.
Umsóknarblað til hjálpartól og mátitalva til persónsmát er at finna undir oyðubløð.
Dagført tann 06-09-2013


text:
Bara brennievni? Ella skal kortið eisini kunna brúkast til keyp av bilvaski, útgerð til bilin ella vørur úr sølubúðini? Við privata Effokortinum ber til at fáa alt um eina leið. Keyp, tá tú vilt. Fá alt á einum faktura eina ferð um mánaðin - lætt og ómaksleyst.
Effokortið kann brúkast á øllum okkara bensinsøluplássum umframt í øllum okkara Fast handlum.
Bílegg privat-viðskiftakort her
Bílegg vinnuligt-viðskiftakort her
Les okkara faldara um viðskiftakort her
Samband / Fyrispurningar
Telefon: 343500
Teldupostur: sales@effo.fo
Sverri Steintún
Søluleiðari
sst@effo.fo
+298 343507
+298 210510
Signar Johannesen
Sølumaður
sjo@effo.fo
+298 343508
+298 211133


text:
Øllum kunnugt hava úrslitini hjá okkara mansliði ikki lagað so soleiðis, sum vit vilja og sum vit hava verið von við seinastu árini. Tað hevur mest sum verið tap og sigur í øðrum hvørjum dysti. Tó so, vit vunnu TEAM Klaksvík og H71 á rað. Men higartil hava vit ikki tapt tveir dystir á rað.
Seinasta dystin taptu vit dyggiliga móti Neistan á heimavølli, og tað neyt fast. At Mladen er skaddur, gjørdi kanska sítt, men vit áttu at skorað fleiri mál, enn vit gjørdu. Neistin hevur verið tað støðugasta liðið higartil í ár, og tí var ósigurin sum so ikki so óvæntaður, men vit vóru vitni til ein fyrra hálvleik, har VÍF-liðið spældi fult upp móti Neistanum. Verjan var betri, enn hon hevur verið í fleiri av undanfarnu dystum og við eitt sindur av hepni í álopinum høvdu vit havt javnleik, tá fyrri hálvleikur var lokin.
Vit mistu tó alt á gólvið í byrjanini av seinna hálvleiki. Tað gjørdist ov tung at vinna seks-máls munin innaftur. Ingi Olsen, venjari, segði tað, sum sigast skuldi eftir dystin: VÍ-arnir vóru ikki nóg neyvir í álopinum. Ov ótolnir, ov bráðir og saman við nøkrum tekniskum feilum vistu øll, hvønn veg tað bar, tá bara einir 5 minuttir vóru farnir av seinna hálvleiki.
Nú skulu vit reisa okkum aftur. Viljin at brúka meira orku má vera tilstaðar í dystinum móti Kyndil hóskvøldið. Verður tað stormur uttanfyri, mugu vit eisini skapa storm inni í høllini, tí vit vilja ikki tapa tveir dystir á rað.
Tit leikarar vita, hvat tit kunnu. Kyndlaliðið er til at vinna, eingin ivi um tað, men tað krevur neyvleika og væl skipað spæl bæði í verju og í álopi. Hetta til Mladen er tøkur aftur aftan á skaðan hann fekk á Skála, hevur felagið kallað Isak Olsen, sum stóð í málinum hjá StÍF í fjør, heim til Vestmannar at taka kappingina upp við hinar báðar málverjarnar, og tað kann fara at gera mun. Vit ynskja tykkum góðan dyst.
VÍF-Neistin 28-36
Filip Jojic 8 mál, Bjarti Hansen 6 mál, Julian Olsen 5 mál, Jón Muller 4 mál, Sjúrður 4 mál og Andrias Eriksen 1 mál.
Ingi Olsen, venjari, setir øll segl hóskvøldið


text:
Tíðindi
5. september 2017
Fyrsta dagin fær landsstýriskvinnan við skúlamálum, Rigmor Dam, eitt upprit frá Próvstovuni um, hvussu farast eigur at verða fram í landsroyndunum. Í vár vóru landsroyndirnar avlýstar, tí tøkniligu trupulleikarnir vóru so stórir, at tað ikki bar til at fremja landsroyndirnar í fleiri skúlum. Tá tók landsstýriskvinnan avgerð um, at ongar landsroyndir skulu verða í skúlaárinum, hóast tað í fólkaskúlalógini er ásett, at landsroyndir skulu vera á hvørjum ári.
- Um landsroyndir verða í skúlaárinum, sum júst er byrjað, fáa vit at síggja; tað veldst um, hvussu tøkniligu trupulleikarnir verða loystir. Eg kann ikki biðja skúlarnar skipa landsroyndir, so leingi tøknin ikki riggar. Skipanin, sum hevur verið brúkt, skal skiftast út við eina aðra, og mær vitandi er tað ikki hent enn; trupulleikarnir eru tí ikki loystir, sigur Rigmor Dam.
Í februar handaði ein arbeiðsbólkur landsstýriskvinnuni eitt upprit og tilmæli um royndarúrslit í fólkaskúlanum; mælt var eitt nú til at halda fast við landsroyndirnar, at skipa royndir í donskum og enskum, at taka náttúru og tøkni úr landsroyndunum og at flyta landsroyndirnar til antin at vera í juni í 3. og 6. flokki ella fyrst í september í 4. og 7. flokki í staðin fyri sum er at hava tær í endanum á 4. og 6. flokki.
- Eg skilji væl tilmælið um at taka náttúru og tøkni úr royndunum, tí henda lærugreinin er ikki egnað at gera slíkar royndir í; náttúra og tøkni er ein granskandi lærugrein; námsfrøðiliga gevur tað ikki meining at eftirkanna, um næmingarnir vita, hvussu nógv egg eitt tjaldur verpur og so framvegis. Hinvegin snýr tað seg um at læra næmingarnar at hava eina hægri fatan av vistskipanini, vit øll eru partur av, og tað tryggjar tú ikki við, at næmingarnir terpa fakta. Vit hava sett okkum fyri at viðgera, hvørt vit skulu hava landsroyndir ella ikki, í hvønn mun og hvussu. Hetta er ein politiskur spurningur, sum vit viðgera í løtuni.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tínir førleikar
Á Formula eru persónligu førleikarnir eins týðandi og teir fakligu. Tú ert fyrikomandi og hevur lætt við at tosa við fólk. Tú arbeiðir sjálvstøðugt, kennir tínar styrkir og dugir at geva tær víðari. Somuleiðis kennir tú tínar avmarkingar og spyrt, tá tú ikki veitst.
Tú hevur praktiskar royndir við bókhaldi og brennur fyri Excel. Vit rokna við at tú hevur handilsútbúgving og í ein ávísan mun hevur førleikar innan KT.
Tað er umráðandi at tú er ágrýtin, treisk/ur og ikki er bangin fyri at taka eina hond í, tá nógv er at gera. Um hettar ljóðar sum tú, so er tað kanska júst tær vit leita eftir.
Vit hjálpa tær at koma í gongd við at arbeiða við okkara fíggjarloysnum. Tú kemur at arbeiða í einum dynamiskum og spennandi umhvørvi, saman við dugnaligum starvsfeløgum, ið hava fleiri ára royndir innan ráðgeving og forritan av fíggjarloysnum til fyritøkur og stovnar í Føroyum og uttanlands.
Tínar arbeiðsuppgávur
Starvið er fjølbroytt og fevnir um ráðgeving av loysnum og at hjálpa okkara kundum innan fiskivinnuna, detail, flutningsvinnuna, byggivinnuna, kommunur og fleiri aðrar vinnugreinar.
Stuðlandi og stimbrandi umhvørvi
Okkara arbeiðsumhvørvi er stimbrandi og stuðlandi. Vit leggja dent á, at fólk trívast og mennast. Sum partur av starvsfólkahópinum á Formula fær tú møguleika at fáa altjóða útbúgving og góðkenningar innan títt starvsøkið, tí hettar er ein fastur táttur í okkara starvsfólkamenning. Vit skipa javnan fyri tiltøkum, sum styrkja samanhaldið. Miðal starvsaldurin á Formula er 9 ár, ið er long tíð innan KT-vinnuna.
Vit leggja dent á persónliga og fakliga menning, og bjóða viðkomandi eftirútbúgving. Tú fært eina kappingarføra løn, sum verður ásett eftir royndum og útbúgving.
Umsókn
Umsókn, lívsrensl (CV) og viðkomandi skjøl skulu vera okkum í hendi í seinasta lagi mánadagin 28. mai 2018 og skulu sendast til starv@formula.fo. Tú fært nærri upplýsingar um starvið við at venda tær til Jan Berg, leiðara á Fíggjarloysnum, á tel. 244033.


text:
Saturday, June 19, 2010
Útsýni til summarfrí
Vikuskiftisbløðini vóru óvanliga spennandi hesa ferð. Umframt teir nógvu topp-10 ella topp-7 listarnir yvir fullkomiliga óviðkomandi fyribrigdi (ávikavíst bardagar og ferðafólkaskip) og ditto lívsstílstips, fyri ikki at tala um vox popp teigar í hópatali har meir og minni kend fólk siga frá teirra yndis-ditt-og-datt og har sjálvur formurin útihýsir einum og hvørjum seriøsum tanka um dýpd, eru eisini persónssøgurnar um sjúk fólk og frísk fólk og hvussu røsk tey í grundini eru. Hetta er, ikki tykkum at siga, sera áhugavert í sær sjálvum, men aftrat hesum eru eisini tær góðu og áhugaverdu hurrá-fyri-Hanusi greinarnar, ið hava ein tóna sum um tað er ein hundrað ára føðingardagur, vit feira, men hetta er neyvan illa ætlað, t.d. forsíðuyvirskriftin: “Hanus seksti og enn í gongd”. Vildi hildið tað var løgið annað.
Heimsins næstmarháttligasta avísgreinarøð eitur “Kirkjugarður” og hesa ferð havi eg lisið greinapartin á tamb og klipt hann út, av tí at hann snýr seg um ein tippilitopp - ella har á leið - oldurabba hjá soninum og hugsið tykkum um ikki allir hesir vælgreiddu, elasmáu svarthvítu slipsamenninir í greinini eru meinlíkir mínum lítla drongi við hansara fínu, høgu pannu.
Ein av vox popp teigunum snýr seg um bøkur og har er tað tann altíð skilagóða Anna Ellingsgaard, ið tá hon skal geva sítt boð uppá eina góða summarbók sigur seg hava ilt við at skilja, at ein summarferiubók skal vera lættari enn aðrar. Ein summarferiubók skal sjálvandi vera dygdargóð metir Anna og viðmælir eitt nú Don Quixote hjá Miguel de Cervantes, Utrensning hjá Sofi Oksanen og Útsýni hjá Tóroddi Poulsen, sum Anna skýrir sum nakað av tí besta á føroyskum í nýggjari tíð. Á beinkinum við septiktangan, mitt í mínum vakra ókrútshava, havi eg í morgun tikið forskot uppá summarfrítíðina við at endurlesa síðstnevndu bók, sum bara verður betri við tíðini. Eg skrivaði eitt ummæli av yrkingasavninum, sum stóð í Sosialinum 6. november í fjør:
Við tí óvæntað banala ella sjálvsagda heitinum "Útsýni" verða vit enn einaferð boðin inn í tað serstaka poetiska universið hjá Tóroddi Poulsen, sum hesaferð tykist at kalla reinsað fyri tað berømta speisemi, ið vit av røttum og eitt sindur av órøttum sambinda við høvundin. Kanska er tað lættari at flenna enn at lata vera og kanska er tað av hesi orsøk, at vit hava lyndi til at finna fram tær stuttligu orðingarnar í tekstum Tórodds og síðani meira ella minni ignorera rest. Tær spísku, speirekandi viðmerkingarnar eru jú greidliga gløggar og kennast tryggari at fyrihalda seg til enn tær álvarsligu eitt sindur neutralu staðfestingarnar, sum ikki altíð líkjast yrkingum og sum tykjast merkiliga a sakleysar á sama hátt sum heitið á nýggja yrkingarsavninum. Við vanda fyri plagiering í mun til eina nokkso kenda negatión hjá einum øðrum av okkara frálíku høvundum, kundu vit nevnt hesar yrkingarnar hjá Tóroddi ósjálvhátíðarlig, ókeðiligar, óuppblástar og stak ófornar, tó at fleiri træðrir í nýggja savninum ganga aftur í tíðina, bæði til barndóm yrkjara-egsins og longur aftur til slupptíðina, sum vakra steinprentið við grønu sluppunum á bókapermuni eisini sipar til.
Nýggja yrkingasavnið fevnir um áttati frálíkar yrkingar hjá tí produktiva Tóroddi Poulsen, ið nettupp ikki kann samanberast við eina vulkan, sum bæði eru fornar og sum arbeiða sjálvdan. Tóroddur situr ikki og bíðar eftir íblástrinum, men arbeiðir sum eitt modernað listafólk stútt og støðugt hvønn tann einasta dag við at skriva, syngja, tekna ella hvat nú hansara fjølbroyttu gávur gera hann føran fyri. Byrjanaryrkingin er sum eitt slag av credo, ið staðfestir uttanveltaðu støðu yrkjarans í mun til samfelagið, staddur sum hann er omanfyri. Tónin er einsligur og afturlítandi, men treystur, tí yrkjara-egið er sum heild nøgt við útsýnið, ið byrjar á kvistinum og endar á fjørðinum í síðstu yrkingini ”MEN EG HAVI ALTÍÐ DROYMT”. Í hugaheimi Tórodd Poulsens er dreymurin týdningarmikil bæði sum surrealistisk kreativ fyrimynd og sum poetiskur metaforur. Umframt dreymin eru eisini onnur orð, ið ganga aftur í hesum yrkingum: bátur, slupp, skip, fjørður, fjøll, áir, blomstur, barndómur, kráka, klettar, beinagrind, skrokkur, deyði, yrking, orð, litir, mynd, bók, bókstavir, grøv, runa, trø, mold, morgunmold, moldarsmakkur, tankamold, sovna, nætur, ævigt, mjørki, rot, lík, máni, kirkjugarður, nætur, spøkilsi og eingil. Tað er sjálvandi yvirhøvur ikki ráðiligt at lesa yrkingar á henda hátt við uppreksandi sentimeturmáli og yrkjarin mutar eisini støðugt ímóti at vera settur í bás. ”..feskvatnsyrkingar/sum trívast sum saltvatnsyrkingar/tá tær ikki vilja setast í bás..” (s.18 í ”Útsýni”), men allíkavæl kunnu hesi orð nýtast í eini lýsingarroynd av yrkingaheimi Tórodd Poulsens, ið er eins og eitt foreinklað frumlandslag við føroyskari umhvarvsstriku, sum yrkjarin støðugt vendir aftur til.
Av kvistinum og oman á fjørðin og havið hóma vit sostatt Føroyar, Havnina og í smáum brotum eisini skógarøkið við Raadvad, har yrkjarin býr í løtuni, men bókin er meira universal enn lokal. Hóast ævisøguligu tilsipingarnar til eitt nú reyða/gráa hár yrkjarans, skulu vit vera varin við at seta líkheitstekin millum høvund og yrkjara-eg, tí multikunstnarin Tóroddur Poulsen er verri enn nøkur grýla at fjala ella á annan hátt at pallseta seg. Hetta sóu vit t.d. í filminum um hann "Ein regla um dagin má vera nokk". Yvirhøvur er tað heilt burturvið at lesa tílíkar modernistiskar yrkingar við skilvísari eitt- til- eitt fatan fyri eyga, tí tað ber ikki til og er heldur ikki meiningin. Yrkingarnar kunnu tykjast torskildar, fleirtýðugar, frítt assosierandi og abstraktar sum tær eru, t.d. "tað bukaða fleskið/ fær garðin at detta niður/ og krákurnar at flúgva/ meðan beinini verða hongd upp..." (FRÆ s.8). Myndamálið er sum heild ógvuliga sterkt visuelt sæð, tá tað myndar spildurnýggjar samansetingar. Málið í yrkingunum tykist tíðum sera foreinklað, nærum primitivt, meðan tað í øðrum yrkingum er meira samansett og torgreitt. Heldur enn at vera fráboðandi, er málið í yrkingunum suggestivt og krevur av lesaranum, at hann er við uppá at lata seg hugtøla. Onkrastaðni fremur yrkjarin eina serliga forskjóting av perspektivinum, ið tekur lesaran á bóli, t.d. í fantastisku yrkingini SUNNUDAGUR við tí løgna og originalt snaraða Gulliver-temanum. Støðugt leitar yrkjarin eftir einfeldini í orðunum og hansara tilgongd til málið hevur sama fríska og leitandi dám, sum eg í løtuni upplivi hjá soninum, ið skjótt verður trý og sum á ferð síni at konstruera sær málið er komin fram til, at honum dámar best bundnu hvørkikynsorðini bommið og baðið. Tað ljóðar løgið, tá hann biðjur um "bommið" sum um tað er eitt heilt ávíst bomm í pakkanum, sum hann meinar við. Tað er væl møguligt, at hetta er fullkomililiga tilvildarligt, men hvør veit, kanska hugsar hann um ta ávísu heilt serligu kensluna, ið stendst av hesi lítlu veitsluni, sum er hvørja ferð bommið verður lagt á tunguna. Onkursvegna er tað henda sama óspilta málkenslan, sum tað hevur eydnast Tóroddi Poulsen at varðveita.
Eg kundi allerhelst funnið onnur orð enn tey omanfyri nevndu 38, tí eg eri als ikki av hepnastu systematikarum, men sambært Baudelaire er tað millum annað soleiðis, vit læra at gjøgnumskoða eina yrkjarasál; við at leita eftir teimum orðunum, ið koma oftast fyri í verki yrkjarans. Tað hevur sjálvandi eisini stóran týdning hvussu orðini eru samansett og hvussu yrkingarnar eru uppbygdar. Hóast nógv av orðatilfarinum sipar til deyða og deyðaprosessir, er innihaldið í ”Útsýni” hvørki tungt ella dapurt. Tvørturímóti tykjast orðingarnar leikandi lættar t.d. í yrkingini SUPER 8, sum er eitt framúrskarandi dømi um hvussu væl Tóroddur dugir at abstrahera ella einfalda, tá hann sum her drýpur eitt barnaminni í reinsandi sýrubað, soleiðis at bert sjálvur kjarnin ella essensurin er eftir: ”altíð/ er/ barndómurin /frammanfyri/ sum ein/ hundur/ togar/ sletuna eftir/ ísinum /inn í /sólina”. Á einfaldasta hátt gerst malandi rørslan hjá filmsapparatinum ímynd av sjálvari lívsgongdini. Deyðin fyllir nógv í hesum savninum, men nú sum partur av eini ringrás, har tey sum vóru frammanundan og tey komandi hava týdning. Tónin er tó nakað væl meira ófrættakendur enn hjá Ingemann, tá ætt eftir ætt søkkur undir mold eftir eini guddómligari skipan, tí her situr slektin inni allan dagin: "og tigur fyri tað mesta/ men móti midnátt fer hon at ýla" (ÁÐRENN ÝLINI S.57). Undir øllum umstøðum kundi tað sæð út sum um, at deyðin inniber ávís perspektiv; eitt ævigt mánalýsi í tí stóru náttini. Kanska er yrkjarin samdur við Bob Dylan um, at deyðin ikki er endin á øllum. Í øllum førum tykjast sansirnir púra spillivandi undir kistulokinum: ”her er so myrkt/ og trongt// hoyri bara/ blomstrini/ í erva/ rotna” (TAÐ SUM HEYSTDREYMURIN HOYRIR s.20). Funnist hevur verið at tí, onkur hevur nevnt ”floymurin” av yrkingum, bókum, myndum, fløgum osfr., ið streymar frá Tóroddi Poulsen -Hví ikki velja tað besta burturúr og geva minni út osfr. Men sjálvt lyndislagið í lívsverki Tórodd Poulsens er villvaksandi og samanhangandi og tá kvaliteturin er so góður sum hann er, kunnu vit bert fegnast um kvantiteturin er tilsvarandi.
SUNNUDAGUR
taki kirkjuna upp úr lummanum
leggi hana at eyganum
har er hálvfult av fólki
prestur er liðugur at biðja
og nú er sálmasongur at hoyra
og eg syngi við
og nú hyggur alt kirkjufólkið móti tí vindeyganum
sum eg hyggi ígjøgnum
og so kemur deknurin út
og hann spyr meg
um eg ikki komi við inn á syngja
tí eg havi so góða rødd
men so sigi eg at eg passi ikki inn
og hann svarar
at tað skal eg ikki leggja so nógv í
so leingi eg bara kann fáa røddina inn
og so fer røddin hjá mær í kirkju
og eg standi tigandi eftir við kirkjuni í hondini
(s.76 í Útsýni)
VAR SO LÍTIL
var so lítil
at eg kundi krógva meg
í mínum egna lógva
náttin mátti fegin koma
við sínum morgunhóttanum
og revsa meg við ljósinum
men hon fann meg ikki
fyrr enn eg var vorðin vaksin
og kundi sjálvur sláa aftur
(s.51 í Útsýni)
Posted by Kinna Poulsen at 11:33 AM No comments:
Thursday, June 17, 2010
HÚSSJ! MENTAN.... ZZZ...
Sjálvandi er tað herligt og gott, at alsamt fleiri av mínum lista- og mentanaráhugaðu vinfólkum og starvsfelagum siga seg í vaksandi mun brúka útlendskar fjølmiðlar. Í donskum útvarpi og amerikonskum bløðum fært tú fullgóða viðgerð av áhugaverdum bókmentum, listaframsýningum, tónleiki, filmum og sjónleikum v.m. Tú fært innlit og yvirlit og eitt sindur av útlendskari luft undir veingirnar og alt hetta fært tú serverað gjøgnum internetið júst tá tað passar tær. Alletiders og ómakaleyst kanst tú sita í tí góða stólinum og hálvdurva, meðan tey á P1 kjakast um aktuel mál í danska samfelagnum og skuldi talan fallið á okkurt óbekvemt so sum føroyska stýrisskipanarmálið, kanst tú kvikliga við fjarstýringini manerera teg yvir á BBC har tey pínadoyð ikki eru líka býtt sum tey eru her á landi.
Lat meg bara sjálva beinanvegin bekenna meg sum ídnan dyrkara av útlendskum miðlum. Tískil lurti eg eftir kulturpassasjuni á P2 í DR hvønn leygarmorgun og lesi m.a. New York Times, Art in America, Kopenhagen og Informatión dagliga, eins og eg gleðiliga keypi ta dýru Weekendavísina, tá hon ikki er útseld í Horninum. Og soleiðis hevur tað koyrt rímiliga væl eina tíð. Tá væl arbeidda uppskotið um Listaráðið herfyri varð vrakað í løgtinginum, skundaði eg mær at skifta frá tingvarpi yvir á P1, har eg hoyrdi áhugavert og klókt kjak um okkurt, sum eg ikki minnist beint nú. Eg havi fyrireikað fleiri framsýningar seinastu mánaðarnar og eri sloppin undan øllum hugsandi vónbrotum av tí einføldu orsøk, at ikki havi væntað mær nakað sum helst ummæli. Í staðin havi eg lurtað eftir ummælum av øðrum framsýningum í Malmø, Berlin og Keypmannahavn og so spakuliga eri eg farin at venja meg við tankan, at føroysk samtíðarlist ikki skal viðgerast eins og listin í øðrum londum. Og tað er í grundini óluksáliga gott og uppá tíðina, at eg geri mær hetta greitt, tí nú er longu eitt sindur síðani, at føroysku mentanarsendingarnar fóru í summardvala eins og tær plaga tíðliga í juni. Tá tær kanska aftur verða varpaðar út fjúrtanda hvønn dag einaferð seint í oktobur, havi eg vónandi fullkomiliga gloymt fyribrigdið føroyskar mentanarsendingar og sleppi tískil heilt og aldeilis undan vónbrotum. Tá kann eg í friði og náðum durva saman við professionellu útvarpsfólkunum á P2 og teirra gjølligu viðgerð av eini nýggjari opera, sum eg ikki kenni og sum eg neyvan sleppi at uppliva í bræði, eftirsum summarfrítíðin verður hildin her í Havn.
Soleiðis hevur tað heila altso koyrt eftir skinnum eina tíð, inntil eg í gjárkvøldi av tilvild datt um eina grein í Dimmu við heitinum “Tann góða bygdamentanin” um nýggju fløguna “Loksins” hjá Magnusi á Stongum. Greinina hevur Uni Leitistein Hansen skrivað og greinin er júst soleiðis sum ein góð grein skal vera og hon er meira enn tað, tí hon er føroysk og óbekvem, tá hon sipar til mítt egna støði og samfelag, noyðir meg til at hugsa og at taka støðu til m.a. hugtakið bygdamentan og hvat verri er: hon fær ein goymdan og gloymdan longsul eftir dygdargóðari føroyskari lista- og mentanarviðgerð at ressast við.
Á onkrum gajolpakka havi eg lisið tey vísdómsorð, at tú mást vera góð við teg sjálva fyri at kunna elska nakran annan. Gajolpakkasetningurin er danskur, sjálvandi og sipar til eitt øki, har vit føroyingar møguliga hava ein eysýndan veikleika. Tað tykist í øllum førum sum um vit als ikki eru nóg góð við okkum sjálvi, við okkara mentan, list, mál osfr. til at duga at síggja, at vit eru á hættisligari leið í okkara hugnaligu og flegmatisku dyrkan av útlendskum miðlum. Meðan børnini hyggja at útlendskum teknifilmum, lesa vit føroysku bløðini sum lokalavísir, har vit kunnu studera hvør er deyður og hvør skal giftast, hvør selur eitt næstan spildurnýtt borð við seks stólum og ein brúðarkjóla, ið bert er brúktur eina ferð osfr. og støðið bara læðkar. Sagt verður, at mentanin í einum samfelagi í stóran mun verður definerað av fjølmiðlunum í hesum samfelagnum og sum kunnugt hevði prentpressan og avísmiðilin í síni tíð alstóran týdning fyri upplýsing og fólkaræði, eins og internetið hevur ein so veldugan týdning, sum vit neyvan ikki hava givið okkum far um enn. Talan hevur verið um avísdeyða, men nú verður staðfest, at kreppan á hesum økinum hevur rakað harðast í Amerika. Í Danmark gongst merkiliga væl hjá teimum sonevndu seriøsu bløðunum, Informatión og Weekendavísini, har tey skrivandi fyri kortum hava fingið hægri løn, alt við stórum denti á mentan og list.
Um tað er rætt, at mentanin verður definerað av fjølmiðlunum, verður alt ov lítil orka brúkt uppá føroyska samtíðarlist og samtíðarmentan í føroyskum miðlum. Kanska hevði tað eisini hjá okkum loyst seg í størri mun at miða í móti høgari góðsku og seriøsari, progressivari og hvassari viðgerð av list og mentan. Eg eri fullgreið yvir, at mentan og list skal eitast at vera eitt evni, sum bert tíggju fólk í Havn sýna áhuga, men hetta er ein fordómur, ið hevur eins lítið uppá seg sum fordómar flestir. Eitt er heilt vist: tað er ikki mangul uppá góð heimildarfólk og høvundar, ið forðar føroyskum fjølmiðlum at satsa uppá mentan og list. Eg nevni nøkur hissini, ið duga væl at viðgera hesi evni: Anna Ellingsgaard, Høgni Djurhuus, Inger Smærup Sørensen, Birgir Kruse, Dorit Hansen, Carl Johan Jensen, Jóanes Nielsen, Tóroddur Poulsen, Bergur D. Hansen, Uni L. Hansen, Turið Sigurðardóttir, Guðrun Gaard, Oddfríður Rasmussen, Gunnar Nolsøe, Suni Merkistein, Ann Ellefsen (nøkur nevnd og nógv fleiri gloymd).
Posted by Kinna Poulsen at 8:32 AM No comments:
Monday, April 26, 2010
Røða á hugnaløtu hjá Tjóðveldi flaggdagin
Klandur, kegl og kjak. Tað kann tykjast rættiliga negativt, tann mátin ósemja og stríð hava merkt føroyska listaheimin seinastu seks árini. Summi siga, at tað fer at ganga yvir, onnur halda, at tað altíð hevur verið og altíð fer at vera soleiðis og so eru tað nokkso nógv, sum halda, at vit bara skulu taka tað heilt róligt og bíða til nýggjur leiðari er komin á Listasavnið, tí so gongur ósemjan yvir av sær sjálvum. Vit bíða og meðan vit á so mangan hátt eru í bíðistøðu kenst umráðandi at minna á, at upprunin til ósemjuna í føroyska listaheiminum er positivur – í øllum førum um vit fata eina yrkisgerð av føroyska listaøkinum sum nakað positivt og tað geri eg. Eg haldi tað vera einki minni enn fantastiska gott og eitt tekin um progressivt áræði, tá listafólk sum Zacharias Heinesen, Hanni Bjartalíð, Hansina Iversen, Rannva Kunoy, Tóroddur Poulsen m.o. – gomul sum ung - krevja eina listfakliga leiðslu á okkara listasavnið. Og eg eri púra ósamd við mentamálaráðharranum Helenu Dam á Neystabø, sum í síni føðingardagsrøðu til Listasavnið herfyri, gjørdi seg til talsmann fyri eini næstan rindalistiskari og í øllum førum serstakliga flegmatiskari støðu listini viðvíkjandi. Hon brúkti eina fimm ára gamla grein hjá fólkalívsfrøðingi Eyðuni Andreasen sum grundgeving fyri eini støðutakan, sum í stuttum gongur út uppá, at vit í staðin fyri at tosa so nógv um góðsku og fella dóm yvir hvørjum einstøkum listaverki, um tað er nóg gott ella ikki fyri at fáa loyvi at rópa seg sjálvt listaverk, heldur skulu hugsa um hvussu vit kunnu stimbra føroyska listaumhvørvið sum heild.
Tað er sjálvandi eisini nokkso nógv lættari at tosa um heildina, at lata standa til og fordeila heiður og æru og stuðulspening nøkulunda líka millum øll tey mongu hugagóðu, sum eyðsýniliga ikki kunnu vera listina fyri uttan. Á henda hátt sleppur tú undan at skula taka dagar í millum hvat er gott og hvat er minni gott. Spurningurin er bara um okkara lítla land hevur ráð til tílíkt ábyrgdarloysi, sum hevur við sær ein negativan spiral av vánaligari list, sum sendir vánalig signal, sum vit í løtuni uppliva Listasavnið gera tað. Eisini innan myndlistina tørvar okkum positivar fyrimyndir, tí tað er greitt, at breiddin, amatørlistin, hugagóð børn, ung og vaksin og so listaúrmælingarnir eru tvær síður av somu søk. Úr áhuganum sprettir yrkislistin og í framúrskarandi yrkislistaframsýningum kunnu vit øll somul spegla okkum.
Eitt gott dømi um, at tað loysir seg at taka ábyrgd og veruliga dyrka ta góðu professionellu listina er listakvinnan Rannva Kunoy. Hon hevur gjørt hesa myndina í Steinprenti, ið er partur av eini myndarøð við heitinum Frontal, sum hon í takksemi lat Studentaskúlanum í Hoydølum í fjør. Rannva Kunoy fekk í 2004 trý ára starvslønina frá Mentanargrunni Landsins, ið hevur havt ómetaliga stóran týdning og sum m.a. gjørdi, at listakvinnan fekk frið í heili trý ár at menna seg listarliga uttan at skula hugsa um at framleiða og selja list til lívsins uppihald. 4.juni í ár verða nýggjastu myndir hennara at síggja á Summarframsýningini í Norðurlandahúsinum, sum í ár er ein serframsýning við Rannva Kunoy. Eg havi skipað fyri framsýningini og ritstjórnað kataloginum, sum fleiri áhugaverdir høvundar hava skrivað til (Gunnar Hoydal, Tom Morton og Pernilla Holmes). Eg havi eisini sjálv skrivað ein tekst í kataloginum og ætlaði sum eina lítla smakkiroynd at lesa okkurt upp úr honum:
"Bæði í málningum og í steinprentum hevur Rannva Kunoy eksperimenterað við sera ymiskum stílsløgum, men seinastu tvey árini hevur hon við aga arbeitt við at menna ein sermerktan, minimalan stíl í myndum, sum á onkran hátt minna um myndirnar á gjøgnumbrotsframsýningini í Listasavninum í 1999 samstundis sum hesar nýggju myndirnar peika frameftir bæði í hennara verki og í føroyskari listasøgu. Nýggjaru málningarnir hjá Rannva Kunoy eru bygdir upp av nógvum elatunnum løgum av máling, sum tilsamans mynda gjøgnumskygdar formar, ið eins og óítøkiligur roykur ella skýggj seta ferð á hugmyndir áskoðarans, tó at myndirnar eru grundleggjandi nonfigurativar. Listakvinnan brúkar í sínum myndum verk hjá øðrum listafólkum, sum verða kopierað, avskeplað og síðani yvirmálað og á henda hátt eru listasøgulig spor ella sitat løgd í myndirnar, sum arbeiða við og ímóti ímyndingum áskoðarans og sum gera upplivingina av myndunum djúpari og fjølbroyttari.
Rannva ger ofta myndarøðir, ið tykjast hóska til hennara listarliga hugsunarhátt við denti á prosessir, ið ikki bert gongur út uppá at skapa ella at mála eina mynd, men sum eisini snýr seg um sjálva mannagongdina; at fjala og taka burtur, yvirlappa, turka og finna fram aftur. Latínska heitið á røðini FRONTAL merkir frammanífrá og gevur fleiri og mótsetningsríkar assosiatiónir til klassiska grikska standmyndalist og til samanstoyt av tí ordiliga harðliga slagnum, sum t.d. at fáa ein frammaná. Tá røðin FRONTAL var liðug í 2009, var hon úrslit av óvanliga nógvum arbeiðstímum á verkstaðnum í eini arbeiðsgongd, sum setti stór krøv bæði til ta kritisku listakvinnuna og til prentararnar, Jan Anderson og Fríðu Matras Brekku, ið vara av Steinprenti í Havn. Í fyrstu syftu taldi røðin fimm stór prent, men við einum appendixi uppá tvær myndir, telur hon í dag sjey stórar, vertikalar myndir og er at meta sum eitt høvuðverk í samlaða verkinum hjá Rannvá Kunoy. Myndirnar eru abstraktar og á sama hátt sum í øðrum myndum hjá Kunoy, er allíkavæl okkurt, sum tú onkursvegna kennist við.
Tann svarta og tann reyða endamyndin tykjast báðar meira ekspressivar enn hinar og hava eitt meira beinleiðis árin á áskoðaran, ið beinanvegin gerst varugur við ein løgnan dám av autentisiteti, ið merkir myndirnar. Hesin autentisitetur er fleirstreingjaður, m.a. sýnist ójavna myndaviðgerðin onkursvegna meira manuel enn maskinuframleidd. Sum heild er torført at meta um tann tøkniliga upprunan, tá hvørki penslastrok ella litografiskt tøkni annars hómast á skjóruta myndaflatanum, ið eisini tykist fánaður eins og eitt gamalt skjal, ið hevur verið samanlagt, rukkað og sum er slitið, litfarið av tíðarinnar tonn. Orsakað av miðsavnaða bygnaðinum og serstaka ljósskiftinum, ið er átøkt ljósgeislum, sum lýsa úr miðjuni á myndunum og út um myndaflatan, geva bæði tann svarta og tann reyða myndin alt fyri eitt hugasamband við eitthvørt átrúnarligt, eitt nú gamlar Kristuslýsingar í t.d. prentmyndum Rembrandts, eins og tann kenda líkverjan í Torino kemur tær til hugs og her stingur tankin um myndlistarliga autentisitetin seg sanniliga upp aftur. Líkverjan er ferð eftir ferð mett at vera følsk og framleidd í 13.øld, men tað ger hana ikki minni áhugaverda. Tí, tá tú stendur eina løtu framman fyri myndunum, er tað sum um linjurnar, ið skerast mitt í myndini eru alt ov beinar og hárfínar í mun til upprunaliga fataða autentiska, guddómiliga, hondgjørda ella forna árinið. Er tað ikki brádliga sum um myndin í veruleikanum er sett saman av fýra A4 pappírsørkum, ið hava verið ígjøgnum eina illa virkandi fotokopimaskinu? Og hetta leiðir víðari til hugsanir um hví tað hondgjørda í grundini skuldi havt meira trúvirði enn tað maskingjørda? Á henda hátt spæla myndirnar á markinum millum sera ymiskar konnotatiónir, ið støðugt føra áskoðaran aftur og fram úr dýpinum, inn aftur á tað heilt grunna og útaftur..."
Við vón um, at tit øll koma til upplatingina í Norðurlandahúsinum 4.juni takki eg fyri høvið at greiða frá.
Posted by Kinna Poulsen at 9:12 AM No comments:
Sunday, April 11, 2010
Ikki skvatla...
Sunnudagsins framsýningartúrur byrjaði við framsýningini SVART OG REYTT, sum eg sjálv havi sett saman í Steinprenti og tí var tað við einum ferili av sorgblídni, eg sá ta fyrstu myndina, eina reyða sluppmynd hjá Tóroddi Poulsen, verða tikna niður sum fyrsta tekin um, at henda framsýningin nú er at enda komin.
Framsýningin hjá Kari, Anniku og Duritu fungerar væl í Smiðjuni í Lítluvík, sum er ein sera væl hóskandi framsýningarkarmur hjá fegnum amatørum. Sum øll munnu vita, kemur orðið amatør av latínska orðinum amare, sum merkir at elska og sostatt skuldi hetta heitið ikki verið tað ringasta at fingið; listaelskari. Kari málar náttúrumyndir við t.d. smálombum, meðan figurarnir hjá Duritu stundum hava ein heldur ófrættakendan dám. Annika er helst tann royndasta av damunum og hennara myndir sýna í støðum listarliga dýpd. Hennara myndir eru ofta skemtiligar, samansettar kollasjur av myndum og orðum.
Listaskálin er størri og glæsiligari enn Smiðjan, men ikki er hann hóskandi karmur kring amatørlist. Á Várframsýningini 2010 heldur ruddiliga og luftiga rákið frá seinastu árunum fram. Bert seytjan verk eru við á framsýningini og hóast summi teirra eru stór í vavi, sker hvíti tómleikin í eygu áskoðarans. Myndirnar hjá Silju Strøm eru góðar, introvertar og poetiskar. Hennara álvarsligu, stóroygdu menniskjadjór tykjast so einsamøll og avbyrgd í teirra hvíta kulda. Skitsutekningarnar hjá Bárði Oskarsson eru somuleiðis góðar og hansara verur tykjast einsamallar á sama hátt og tær hjá Silju. Hansara blýantsskitsur eru teknaðar á stórar pappírsrullur, sum liggja forslongdar á einum borðið. Hetta hevur helst við illa gjøgnumførda framsýningarevnið "open source" at gera, men tað er ørkymlandi fyri áskoðaran, sum ikki sær myndirnar ordiliga.
Stóri oljumálningurin hjá Eyðuni av Reyni stingur seg burtur úr heildini sum ein skuggakend viðmerking til føroysku listahevdina, sum tann heldur enn ikki hjálparleysa málningainstallatiónin hjá Kára Svensson helst eisini roynir at kommentera. Rannvá Mortensen hevur eina mynd við á framsýningini, ið tykist øðrvísi í mun til tað, hon plagar at gera. Hetta er ein stór, abstrakt, ekspressiv og pastos lýsing av nervaskipanini, sum minnir eitt sindur um Pollock, men sum tó ikki er merkt av mentala frælsinum og djørvu nýhugsanini, sum altíð fylgdi amerikanska flogvitinum.
Videoinstallatiónin hjá Inga Joensen er eins áhugaverd sum at stinga tunguna út gjøgnum vindeygað. Einfaldar videoinstallatiónir kunnu vera serstakliga góðar, men hetta pappírspettið, sum liggur og skvatlar í einum dunnuhyli hevur so lítið uppá seg listarliga sæð, at eg ivist í, um eg ikki havi sæð tað áður sum millumsending í sjónvarpinum. Tað sama er galdandi fyri verkið hjá Edvardi Fuglø "Færøknust", sum heilt einfalt ikki er borið av einum nóg góðum hugskotið, ið er neyðuga grundarlagið undir einum konseptlistaverki. Unn Joensen hevur verið ein mangan herligur jokari á fleiri framsýningum, við verkum, sum í hvussu so er ongantíð hava manglað kant. Hennara nýggja verk "All inclusive" er ein speisk viðmerking til sofalistina, men onkursvegna er tað sum um tú hevur sæð hetta verkið áður, kanska av tí, at tað tykist so ómetaliga sjálvsagt. Ole Wich hevur við eini samanseting millum digital foto og myndafragment gjørt eitt verk við heitinum "Panorama", sum kanska hevði riggað fínt á eini skúlaframsýning, ið møguliga eisini hevði verið lærurík, men sum als ikki hóskar í einum tjóðlistasavni. Hetta er sum heild galdandi fyri ársins várframsýning, ið neyvan hevur verið á so lágum støði áður og sum minnir um Ólavsøkuframsýningina fyrr í tíðini, bara uttan tey góðu verkini.
Posted by Kinna Poulsen at 3:58 PM 3 comments:
At mala undan
Tá tað snýr seg um list kunnu vit á ein hátt siga, at tað veruliga grør um gangandi fót í Føroyum. Ein herligan sunnudag sum í dag ætli eg mær til dømis til tríggjar listaframsýningar, sum allar eru her í Havn: SVART OG REYTT í Steinprenti, Várframsýningin í Listaskálanum og so framsýningin hjá Annikku og Kari og teimum í Smiðjuni.
At eg neyvan fari at ummæla nakra av hesum framsýningum kemst ikki av vantandi áhuga at ummæla, ei heldur er orsøkin tann, at føroysku miðlarnir hava ovmikið av listaummælum. Orsøkin er heldur ein vantandi raðfesting av listini í fjølmiðlunum, sum stendur í skerandi andsøgn til listarligu menningina sum heild og listaáhugan millum fólk, men sum sera væl avspeglar vantandi virðingina, sum almennu Føroyar sýna fyri dygdarlist og sum varð demonstrerað nú aftur, tá Astri Luihn fekk størstu almennu prýðingaruppgávuna í nýggjari tíð. Í ringum tíðum er enn meira umráðandi at satsa kvalitativt, at brúka tey fáu listaoyruni uppá ta góðu listina. Tess størri er sorgarleikurin (ikki minst fyri børnini) á Argjum. Eg skal lata vera við at illgita um orsøkir til, at verkætlan Luihns var vald fram um nógvar aðrar góðar verkætlanir, men kanska hevði støðan verið ein onnur, um onkur listkønur persónur sat í listabólki býráðsins. (Sigast skal, at eg ikki havi sæð verkætlan Luihns og tað bíði eg eftir í spenningi. Um hon hevur nakað listarligt uppá seg og eg hervið fari skeiv, er okkurt yvirnáttúrligt hent, sum má koma undir kategoriina listaundur).
Í ringum tíðum mugu vit øll standa saman og eg havi eitt tílíkt tíðarskeið einki í móti at fáa minni samsýning fyri eitt ummæli, um øll hini gera tað sama. Eg havi bara eina keðiliga kenslu av, at tað serliga er list og mentan, sum verður niðurraðfest, meðan ráðini tykjast betri, tá tað snýr seg um ítróttarsendingar-og lívsstíls-sussi-innlegg. Eg havi sum heild ein greiðan varhuga av, at vit eru nógv klókari enn fjølmiðlayvirskriftir gera okkum til. Spurningurin er um ikki tíðin er komin at skifta lægsta felagsnevnara út við hægsta?
Posted by Kinna Poulsen at 2:25 AM No comments:
Subscribe to: Posts (Atom)


text:
Tjørnuvík
Útgrevstrar hava prógvað, at Tjørnuvík telist millum elstu bygdirnar í landinum. Fornfrøðingar hava staðfest, at fólk hava búð í Tjørnuvík síðan umleið ár 650. Her eru funnar leivdir frá víkingatíð, og eins og í fleiri av elstu búsetingunum í landinum sæst, at tað ikki var so umráðandi, at talan var um kyrrupláss. Heldur var umráðandi, at lendisviðurskiftini vóru góð til velting og at ein góð matará rann framvið.
Markatalið í Tjørnuvík er 24, býtt í tríggjar hagapartar: Norðan Kamb (12 merkur), Heiman Kamb (8 merkur) og Fyri Sunnan (4 merkur).
Norðanfyri er Tjørnuvíksstakkur, har tjørnuvíkingar hava seyð gangandi. Nakrir ferðir á hvørjum sumri verður skipað fyri ferð við tráðbananum út á Stakkin. Eisini Sjeyndir, sum er norðasta víkin á Streymoynni, eru eina útferð verdar.
Tjønuvíkar skúli er í dag sonevndur listabústaður. Tað er felagið fyri listafólk, LISA, ið nýtir bygningin til limir sínar at virka í.
Upprunaliga er Tjørnuvík gomul kirkjubygd, bæði hjá Haldórsvík og Saksun, men stutt eftir at kirkjan í Haldórsvík var bygd í 1856, var kirkjan í Tjørnuvík tikin niður og ein partur av henni fluttur til Saksunar. Helst var orsøkin, at Haldórsvík stóð í vøkstri um hetta mundið. Útróðurin tók dik á seg, og Haldórsvík vóru umstøðurnar betri. Ikki fyrr enn í 1937 varð kirkjugongd hildin aftur í Tjørnuvík.
Ábyrgdarpersónar
Ábyrgdarpersónar fyri at savna saman staðarnøvn fyri bygdina Tjørnuvík eru Hans Esbern Heinesen, Steinbjørn Magnussen og Tórhallur Magnussen.
Hans Esbern er føddur í 1944 og hevur búði í 40 ár á Argjum, men valdi at flyta heim aftur til Tjørnuvíkar í 2002. Hann er útbúgvin húsasmiður. Steinbjørn og Tórhallur eru feðgar og búgva báðir í Tjørnuvík. Steinbjørn er føddur í 1951 og er fyrrverandi sjóðmaður. Nú arbeiðir hann sum arbeiðsmaður. Tórhallur er føddur í 1976 og arbeiðir sum sølumaður og tekniskur ráðgevi.
Teir hava allir tríggir altíð havt stóran áhuga fyri staðarnøvnum, og verða staðarnøvn í stóran mun enn brúkt millum fólk í Tjørnuvík. Sum Hans Esbern sigur: “Ert tú góður við tína heimbygd, so er umráðandi ikki at gloyma, men at goyma.”
Fyri at finna fram til staðarnøvnini og frágreiðingarnar hava teir tosað við røktingarmenn og fleiri av teimum eldru fólkunum í Tjørnuvík. Eisini hava skrásetingarnar hjá Ulf Zachariasen frá 1951 verið hentar. Teir hava brúkt umleið 2 ár at fáa skrásett staðarnøvnini í Tjørnuvík.
Síðan við staðanøvnum eitur sunda.kort.fo. Legg til merkis, at síðan riggar ikki við internetexplorer browsara. Vit viðmæla at brúka google chrome.


text:
Temasíðan er um løgtingsval og fólkastýri.
Málbólkurin er lærarar og næmingar í fólkaskúlanum.
Stutt um filmin "Learning to be free"
Filmurin er um munkin Owen, sum hevur bygt ein skúla í Myanmar, har fólkið nýliga hevur vent hernaðarvaldinum bakið og hevur fingið ræði á egnum landi.
At enda hevur fólkið í Myanmar fingið fólkaræði, men tá landið í samfull 40 ár hevur verið undir hernaðarvaldi, eru mong, sum ikki vita, hvat fólkaræði er og hvat tað inniber.
Fá fólk hava ráð at senda børnini í skúla, og hóast tey sleppa í ein av fólkaskúlunum, er tað ikki vist, at tali- og skrivifrælsi og mannarættindi eru liður í skúlaskipanini.
Munkurin Owen hevur tískil valt at gera nakað við støðuna. Hann hevur bygt ein skúla. Sjálvur hevur hann ikki gingið í skúla, og í kleystrinum droymdi hann um at fáa eina útbúgving. Nú roynir hann at geva børnunum í heimbygdini møguleikan, hann sjálvur ikki slapp at fáa. Nevnliga møguleikan fyri at fáa eina útbúgving.
Hann lærir ikki bara børnini at lesa og skriva. Tey læra eisini at hugsa sjálvstøðugt og at seta kritiskar spurningar, so tey gerast betur før fyri at skilja fólkaræðið. Gamla stýrisskipanin liggur duld í hugaheiminum hjá fólki, so tað er ikki altíð lætt at reka ein skúla í einum gomlum einaveldisríki, men hann vil ikki geva skarvin yvir. Owen veit, at miðvíst og umfatandi arbeiði krevst fyri at fáa tey ungu í Myanmar at varðveita nýggju stýrisskipanina.
Filmurin er 12 minuttir og hevur danskan undirtekst.
Førleikamál:
Næmingurin kann skyna millum demokrati og aðrar stýriskipanir:
Tíðarætlan
Undirvísingaruppleggið fevnir um 2x2 tímar.
Meginparturin av uppgávunum eru væl egnaðar til bólkaarbeiði.
Tvey ella trý kunnu arbeiða saman og flestallar uppgávurnar kunnu enda við kjaki og eftirmeting í flokkinum. Næmingarnir skulu hava farteldu ella teldil.
Sjónvørpa krevst at vísa filmin.
Uppgáva 1: Næmingarnir skulu kanna munin millum ymsar stýriskipanir
Ein stýriskipan er mátin eitt land verður stýrt. Í Føroyum hava vit heimastýri, í Danmark er stýrisskipanarligt kongsstýri, í Italia er tjóðveldi og í Norðurkorea er einaveldi.
Næmingarnir kunnu lesa meira um ymisku stýrisskipanirnar á Dr Skole (link 1). Tilfarið er á donskum.
Næmingarnir skulu svara hesum spurningunum:
Næmingarnir kunnu loysa uppgávuna hvør sær, í bólkum ella øll í felag á t.d. www.padlet.com, sum er ein uppslagstalva til tekst, myndir, filmar og ljóð.
Uppgáva 2: Hvat er eitt fólkaræði?
Næmingarnir kunnu senda læraranum svarið, ella øll seta seg saman at skriva stikkorð á talvuna og tosa um, hvat eitt fólkaræði inniber og hvat tað krevur.
Tilfarið er frá EMU-Undervisningsportal. Karina Toftegaard hevur týtt og tillagað.


text:
25.7.10
Connie Smith og Marty Stuart
Connie Smith á palli í The Ryman. Tekstur, sum Connie Smith og maðurin Marty Stuart hava skrivað. Marty Stuart og niðast bólkur hansara (Myndir: Birgir Kruse)
69 ára gamla Connie Smith er enn eins hugtakandi at hoyra og síggja, sum fyrr, tá hon sang Once a Day. Og fyrr er langt síðani. Hon ber aldur eins væl og røddina. Leveraði eitt framúr show í kvøld. Toppurin var Peace in the Valley, sum vit helst kenna best frá Elvis. Connie er fødd í Elkhart, har nógv amish fólk búgva. Triði maður hennara var prædikumaður og lærdi hanna at trúna fram við gospeltónleiki á palli. Elsta av fimm børnum hennara, Darren, er trúboðari í Noregi. Í 1997 giftist Connie við Marty Stuart, sum er 53 ára gamal. Saman hava tey skrivað fleiri enn 30 sangir.
at 8:43 AM
Labels: ferðafrásøgn


text:
Hann var føddur 5/12-1888 norðuri við Gjógv. Ungur fór hann til Danmarkar, lærdi har til skraddara, kom seinni heim aftur til Føroya og búði her frá 1924 til 1953, tá hann aftur flutti til Danmarkar, har hann búði til deyðadags 6/3-1978.
Kendur varð hann, tá hann í 1932 gav út bókina »Føroysk bindingarmynstur«; hon kom í øktari útgávu í 1949 og aftur í 1969 í broyttari útgávu - tilsamans er hon prentað í 18.000 eintøkum, eitt upplagstal, ið fellur fáum føroyskum bókum í lut.
Hans Marius var stak søgufróður maður, og frásagnarháttur hansara var egin og hugfangandi. Kendastu søgufrásagnir hansara vórðu í 1977 givnar út undir heitinum »Søgur úr gomlum døgum«.
Úr: Árni Dahl: Bókmentasøga I-III. Fannir. 1980-83.


text:
Orð: Joël Blomqvist
Lag: Philip P. Bliss
Týtt: Victor Danielsen
1. Tað er eitt fast orð: Hann er vár friður;
ei til at døma kom hann her niður,
men til at frelsa, leita upp tann,
sum hjálp ei í sær sjálvum fann.
Hoyrið hvør, áh, stríðið er vunnið,
hoyrið hvør, áh, blóðið er runnið,
ei fyri meg bert, nei, fyri teg,
blóðið er runnið fyri teg!
2. Tað er eitt fast orð: Kristus er deyður,
frið hevur gjørt hans blóðstreymur reyður;
ljóði um hav, um oyggjar og fjøll:
Kristus er deyður fyri øll!
Hoyr, hvør sál, áh, Kristus, hann bløddi,
hoyr, hvør sál, áh, stríðið hann møddi,
ei fyri meg bert, nei, fyri teg,
bløddi og stríddi fyri teg!
3. Áh, hvørt eitt undur var tað, her hendi:
Gud sjálvur Son sín til okkum sendi!
Tað er eitt fast orð, alt álit vert:
Frið fær ein sál í honum bert.
Eina hann, áh, syndari, hoyr tað,
eina hann, áh, syndari, trúgv tí!
Hvíl teg á klettinum sum tú er,
kletturin Kristus trygt teg ber!


text:
Fransaterna
Fransaterna (frøðiheiti - Chroicocephalus ridibundus, Larus ridibundus) er væl minni enn rita. Á liti líkist hon ternu, hevur bleika grábláa kápu, svart høvd, reytt nev og reyðar føtur. Bringan hevur ofta ein káman reydligan dám. Hon eigur víða um í Europa. Í Føroyum sæst nakað til hennara um summarið, men sjáldan verpur hon; tó vita menn hana hava átt í øllum teimum størru oyggjunum. Reiðrið ger hon sær á lodnum fløtum, stundum tætt við ternureiður. — Eggini eru 3, tey kennast frá ternueggjum, tí tey eru nógv størri. Dúnungin er reyðgráur við svørtum blettum. Ungfuglurin er morflekkutur á bakinum, gulgráur uppi á høvdinum. — Eisini um veturin hendir tað at síggja hana. Tá hevur hon hvítt høvd við einum dimmum bletti við eygað og einum øðrum við oyrað.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
Sí eisini[rætta | rætta wikitekst]


text:
Tilfar á netinum
Niðanfyri eru slóðir til ein lítlan part av viðkomandi tilfarinum, sum er úti á netinum.
Uppfylgjandi spurningar
Til eina aðra meira umfatandi lærubók eru fleiri uppfylgjandi spurningar til hvønn kapitul, og tá svarið er givið, kemur síðani við rætta svarinum og einum karakteri.
Í hesari bókini eru kapitlarnir 13-19 í ávísan mun samanfallandi við hetta skeiðið.
Spurningarnir eru tøkir við at trýsta her.
Fyrilestrar
Við at trýsta her, fæst ein listi við frálíkum framløgum av ymsum havfrøðiligum fyribrigdum á YouTube. Eitt fínt alternativ, um vanliga undirvísingin er ov keðilig.
Coriolis og veðrið
- Coriolis effekt 1 (YouTube)
- Coriolis effekt 2 (YouTube)
- Stutt um Coriolis og veðrið (RST, NASA)
Sjóvarfall
- Sjóvarfalskreftirnar (Animering frá Wiley.com)
- Sjóvarfallið í Norðurhøvunum (Prof. B. Gjevik, UiO/UNIS)
Alda
- Íslenskur trolari í ringum sjógvi (YouTube)
- Vaktarskip í høgari aldu í Norðsjónum (YouTube)
- Smyril í illveðri, 1 (YouTube)
- Smyril í illveðri, 2 (YouTube)
- Brim í Eiðisflógvanum (YouTube)
Heimshøvini
- Ocean Surface and Currents (NASA)
- SST animeringar av El Nino hendingum (NOOA ESRL)
Instrumentir
- Um Argos floats (YouTube)
- Mátiútgerð (WHOI)
Hav og lív
- Lív niðri í sjónum - ótrúliga verðin sæð gjøgnum myndatólið hjá Inga Sørensen
- Djúphavs plankton - myndarøð
- Plankton á Landgrunninum og á opnum havið kring Føroyar - frágreiðing á síðunum hjá Havstovuni.
Klima
- Lær om klima (Bjerknes Center for Climate Research, BCCR)
- Klimablogg (NRK)
- Arctic Report Card: Update for 2009.
- ICCP frágreiðingin


text:
Hesi blivu ársins bestu hjá KÍ
Bláa Bylgjan heiðraði tey bestu hjá kvinnum og monnum á ársveitsluni leygarkvøldið
Á einari rimmar ársveitslu hjá KÍ blivu ársins bestu kosin. Tað er Bláa Bylgjan, sum velur hesi á hvørjum ári. Hjá kvinnum bleiv Evy á Lakjuni ársins stjørnuskot, meðan Malena Josephsen bleiv ársins leikari. Hjá monnum bleiv Jóannes K. Danielsen ársins stjørnuskot, meðan Jonas F. Rasmussen bleiv ársins leikari. Ársins stjørnuskot verður givið til ungar leikarar, sum hava avrikað væl og ein leikari kann bara vera ársins stjørnuskot einaferð
Ársins leikari, kvinnur:
2011: Rannvá B. Andreasen
2012: Rannvá B. Andreasen
2013: Maria K. Thomsen
2014: Rannvá B. Andreasen
2015: Ása K. Thomsen
2016: Rannvá B. Andreasen
2017: Malena Josephsen
Ársins leikari, menn:
2010: Sørmundur Kalsø
2011: Hjalgrím Elttør
2012: Páll A. Klettskarð
2013: Páll A. Klettskarð
2014: Ndende Adama Guéye
2015: Heðin Klakstein
2016: Páll A. Klettskarð
2017: Jonas F. Rasmussen
Ársins stjørnuskot, kvinnur:
2011: Eyðvør Klakstein
2012: Katrina Akursmørk
2013: Monika Biskopstø
2014: Gudný Johannessen
2015: Erla Christiansen
2016: Hervør Olsen
2017: Evy á Lakjuni
Ársins stjørnuskot, menn:
2011: Álvur Christiansen
2012: Páll A. Klettskarð
2013: Oddmar Marsten
2014: Jóhan Jacobsen
2015: Jóannes Bjartalíð
2016: Jákup B. Andreasen
2017: Jóannes K. Danielsen


text:
- Tíðindi, mentan og ítróttur
Mótstøðulið úr Svøríki, Hvítarusslandi og Estlandi
Lutakastið, um hvussu spælast skal í fyrsta umfari í Evropa league hevur júst verið í Nyon í Sveis.
KÍ skal spæla ímóti svenska AIK Stokkhólm.
NSÍ skal spæla ímóti Dinamo Minsk úr Hvítarusslandi.
B36 skal spæla ímóti Nomme Kalju úr Estlandi
Øll tey føroysku feløgini spæla fyrra dystin á útivølli, sum verður 29.juni. Heimadysturin verður 6.juli
2.umfar
Spælir KÍ seg víðari, skulu teir møta antin FK Zeljneznicar úr Hvítarusslandi ella FK Zeta úr Montenegro
Spælir NSÍ seg víðari, skulu teir møta antin FK Rabotnicki úr Makedonia ella SP Tre Penne úr San Marino
Spælir B36 seg víðari, skulu teir antin møta FC Videoton úr Ungarn ella Balzan FC úr Malta


text:
AVE: Kensluborin mannfólkapláta av bestu skuffu/
UMMÆLI: Frá allarfyrsta stilla gittaratóna, sum ljómar undan nálini og allan vegin í gjøgnum bæði síðu B og P, má hetta sigast at vera ársins fjálgasta pláta. Hon kemur út um mánaðarskifti og er sum gjørd til hesa árstíðina, sjálvt um teir fyrstu sangirnir longu vóru at hoyra í vár og í summar. Meðan hann dregur á luftina og ljósið blaðar hugfarsligt í teimum heystligu bløðunum, er gott at tendra eitt kertuljós, skonkja sær eitt krúss av onkrum góðum ókompliseraðum bygdate við mjólk í og síðani njóta hesa organisku, musikalsku og kenslubornu heildina hjá teimum báður Petur Pólsson og Benjamin Petersen, sum saman kalla seg AVE. Og hvørki mjólkatemunnurin ella øll heimsins vinaligastu lýsingarorð merkja tað sama sum, at plátan í sínum fjálga rundleika er vandaleys, tí tað er hon als ikki. Har er dýpd og hjartablóð og í summum førum er tað eins og sjóðar ein botnleys avgrund av hjartasorg undir uppgerðarorðunum.
Benjamin Petersen leggur út við einari svalligari, ópretentiøsari og einfaldari kærleiksvísu, men heldur fram við Oyðin, sum er mín yndissangur í løtuni, vakur, dramatiskur og dynamiskur. Benjamin Petersen dugir ómetaliga væl at syngja á ein hátt sum tykist púra ómakasleysur, lættur, samstundis sum hann ber fram eina ørgrynnu av kenslunuansum. Petur Pólsson er ikki nakar stórur sangari, men tað leggur hann heldur ikki upp til. Eisini hesum viðvíkjandi er plátan heildarmerkt. Hon er upptikin live í Studio Bunkarin, har teir tykjast hava raðfest huglag, vinarlag og innileika framum t.d. tónareinleika. Tónamyndin kennist gjøgnumskygd so at skilja, at tey ymsu ljóðførini hoyrast frá hvørjum øðrum, ljóðið er í sær sjálvum ótrúliga behagiligt. Og sjálvt um eg nú sigi, at plátan tykist eitt sindur low tech akustisk, so er altso einki low yvir hvørki tónleikarum ella framleiðsluni sum heild. Ein ørgrynna av framúrskarandi tónleikarum er við á plátuni og Dave Collins, ið hevur mastrað, er sera royndur og kendur maður innan mastring. Rustikt vakri, einfaldi og feminint maskulini plátuhúsin hjá Jón Sonna Jensen rakar fullkomiliga huglagið í tónleikinum. Húsin er matt gráur við einum ávikavist bláum og grønum rundum, dekorativum blómumyntstri, ið snarar seg kring nøvnini á teimum báðum AVE monnunum.
Vit vita av, at Petur Pólsson skrivar góðar sangtekstir og at hann hevur ein sannførandi dramatiskt dapran patos, tá hann ber teir fram t.d. í deydningapolkaini Lík líkum, sum eina løtu fekk meg at hugsa um tónleikabólkin Kaizers Orchestra, men AVE halda takk og lov ikki heilt líka nógvan gang sum teir herligu norsku jassarnir, ið góvu undirritaðu ein nokk so strævnan ýlitóna í oyrað á sinni, tá teir spældu á G. Síðsta lagið á síðuni hjá Peturi Pólsson er eitt vakurt sálma- og countrykent lag, har mælt verður til at leggja allar byrðar frá okkum. Uppbyggiligi teksturin brýtur eitt sindur frá og bloytir upp tað annars nokk so náttarmyrka tekstuniversið, har deyðin hevur ein eyðsýndan høvuðsleiklut, antin tað er deyðans symfoni, deyðin í grøvini ella tað er vit livandi deyðu, sum alt lívið halda kós móti grøvini, sum hann lýsir.
Arr eitur fyrsti sangurin, sum eg hoyrdi á útgávuni, hann er síðst á síðu B – hetta er næstan eitt slag av tribute to Tinganest-sangi, tvs. ein hugnaligur, countryklingandi, bygdasligur felagssangur millum vinmenn, niðurlagið minnir kanska serliga nógv um lagið Annan sang hjá Tinganest. Nú skrivi eg vinmenn heldur enn vinfólk, tí sjálvt um onkur yndislig kvinnurødd hoyrist á plátuni, haldi eg í grundini, at AVE er ein ordans mannfólkaútgáva við mannligum sjónarhorni, mannligum hugsunarhátti, mannfólkasangi og mannfólkakórum. Og tá tað verður gjørt so væl og so sjarmerandi sum her, er tað líka til at blíva mannfólkafjeppari av. Í fleiri av tekstunum hómast ein vilji til uppgerð og sjálvtilvitan. Arr er einasti felagssangur á útgávuni, teir báðir Benjamin Petersen og Petur Pólsson syngja saman tekstin, har talað verður til ein fyrrverandi maka: “Virði meg sjálvan meir enn so enn at dragast í tínari øsku, hangi ikki mína tilveru uppá tín knaga...”. Í sanginum Oyðin ljóðar tað speiskliga ”eg haldi ikki tú merkir nógv” um ta kensluleysu lokkagentuna, sum svíkur og lýgur. Í sanginum Títt sanna andlit stendur: “eg havi sæð at tú ert ongin eg havi kent tín andadrátt eg havi sæð títt sanna lyndi eg havi kent tann tú ert// hevði tú roknað við at eg fór í knús tá tú tveitti meg út helt tú eg gekk til grundar nei eg eri sterkari nú enn tá eg sá teg..”.
AVE er kenslur, kantur og dýpd. Allir tekstirnir eru føroyskir og í grundini rættiliga sjáldsamir, tá vit hugsa um uppgerðarhugin og áðurnevnda mannliga sjónarmiðið og tað er altso ómetaliga frískligt at uppliva okkurt, ið minnur um eitt kynstilvitað slag av maskulinari feminismu innan føroyskan tónleik.
AVE: Petur Pólson, Benjamin Petersen, Mikael Blak, Knút H.Eysturstein, Jan Rúni Poulsen, Per I.Højgaard Petersen, Uni Árting, Jákup Zachariassen, Niels A.Galàn, Bartal Augustinussen, Líggjas Olsen, Teitur Lassen, Óluva Dam, Niclas Thorsteinsson, Mikael Johan Heinesen, Magnus Johannesen, Haukur Grondal, Uni L.Hansen, Jan Lamhauge, Sunneva H.Eysturstein. Framleiðsla: Benjamin Petersen. Mastering: Dave Collins. Húsi Jón Sonni Jensen. Útgáva: Tutl.


text:
Trapputos/
Nú tann berømta, monumentala trappan í Vágsbotni í Havn við at vera liðug verður dúgliga kjakast um hon er ljót, vøkur, fascistoid, fjálg, grúfull, eitt vindhol, ein skamblettur ella tvørturímóti ein savningarstaður, edeligt handverk osfr. Meiningarnar eru nógvar og hugsast kann, at hálvfems prosent av negativu meiningunum verða totalt viðvendar, tá henda góða trappan hevur verið har eina tíð, tí nógv eru, sum ikki dámar broytingar. Eg eri ikki sjálv ein av teimum, eg haldi broytingar eru góðar, eg haldi bara, at vit skulu vera sera varin, tá tað kemur til heildarloysnir. Tí dámar mær t.d. ikki tosið um, at ALLIR lyktapelar í Havn skulu skiftast. – Halló? Hvar kom hatta hugskotið frá? Tað er í familju við hasar yvirdimensioneraðu urtapottarnar, sum nú fjølgast yviri við Musikkskúlan. Nåh, men lítið er at ivast í, at trappan verður verandi - sjálvt ikki tað mest forvirraða býarstýrið kundi droymt um at tikið eina so dýra trappu sum hasa niðuraftur. Og í sólini í dag og í gjár hevði onkur sett seg á trappuna, sum í grundini ikki sá so galin út grótið er vakurt, rustlittu steyrarnir eru eitt sindur løgnir, men eru kanska partar av onkrum, sum ikki er heilt liðugt enn. Í nógvum býum í heiminum seta trappur dám á arkitekturin og um summarið kann nýggja trappan væl hugsast at fáa savnandi dám í okkar býarrúmi. Trappan verður alment tikin í nýtslu leygardagin 28.mai klokkan 10.


text:
Fundurin byrjar kl. 19.30 í kantinuni í skúlanum við Løkin.
Skráin verður sambært lógum felagsins.
Sí viðtøkur felagsins niðanfyri:
Fundarskrá
§ 8.
Aðalfundurin verður hildin eftir hesi stevnuskrá:
Val av fundarstjóra.
Val av skrivara.
Formansfrágreiðing (Starvsnevnd) fyri undanfari ár.
Grannskoðaður roknskapur verður framlagur til samtyktar.
Formansfrágreiðing (Fótbóltsnevnd) fyri undanfari ár.
Møgulig uppskot frá nevndini.
Innkomin uppskot.
Val av starvsnevndarlimum við tiltakslimum.
Val av fótbóltsnevnd við tiltakslimum.
Ymiskt
Fundarstjórn
§ 9.
Fundarstjórin stjórnar ársaðalfundinum og skipar fyri at førd verður gerðabók.
Nevndir
§ 10.
Á ársaðalfundinum verða hesar nevndir valdar:
Starvsnevnd
Fótbóltsnevnd
Ad. 1. Í Starvsnevnd verða valdir 5 limir, harumframt skulu veljast 2 eykalimir
Ad. 2. Í fótbóltsevnd verða valdir 5 limir, harumframt verða valdir 2 eykalimir
Starvsnevndin skipar seg við formanni, næstformanni, skrivara, kassameistara og nevndarlimi.
Fótbóltsnevndin skipar seg við formanni, næstformanni, skrivara, kassameistara og nevndarlimi.
Nevndirnar hava fund so ofta sum formennirnir halda tað verða neyðugt, ella tá ið 2 nevndarlimir ynskja tað.
Vinarliga
Starvsnevndin & Fótbóltsnevndin (Ungdómsnevndin) hjá NSÍ


text:
Magnus Gunnarsson 13.03.2017 (09:39)
Heimskendur bilur 80 ár
Walt Disney bilurin hjá Anders And fyllir 80 ár. Tað var í 1937 at bilurin fyrstu ferð sá dagsins ljós.
Í nýggjasta blaðnum Anders And & Co. verður nógv gjørt burturúr, at bilinum við eins væl kendu nummarplátuni 313 er vorðin 80 ára gamal.
Blaðið er á tremur við søgum um bilin. Nógvir bilaeigarar kenna seg aftur í søgunum um Anders And bilin, serliga tá ikki alt gongur eftir vild, og teir hava ymiskar trupulleikar við gamla bilinum. Bilurin er eisini kendur frá Anders And filmum.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jan Müller
11.02.2018 - 15:44
Hóast nógvir av mongu oljupallunum í Norðsjónum longu hava tænt sína tíð og ikki framleiða longur ella eru um at gevast við framleiðsluni, so er enn ikki komin verulig gongd á hesa nýggju vinnuna, sum er mett at kunna fevna um hundraðtals milliardir kr. komandi nógvu árini. Tá oljufeløg á sinni fingu loyvi at fara undir framleiðslu í eitt nú Norðsjónum, so fylgdi tann treyt við frá myndugleikunum, at oljufeløgini skuldu binda seg til at rudda upp eftir seg, tá oljukeldurnar vóru tómar. Og fyri mangar av keldunum er tíðin komin til ”decom”, har pallur, útbúnaður á havbotninum ol. skal takast niður og sundur.
Ein av hesum infrastrukturum er ”Greater Dunlin Area’s subsea infrastructure”, sum oljufelagið Fairfield Energy eigur. Hesin fevnir um Osprey og Merlin keldurnar, sum eru knýttar í Dunlin Alpha pallin. Tað hevur latið fyritøkuni Bibby Offshore uppgávuna at taka pallin niður og flyta hann til lands. Arbeiðið er í gongd og er fyrsti parturin av útbúnaðinum komin til havnina í Cramarty Firth í Norðurskotlandi. Hetta er fyrsta uppgávan av hesum slag, sum henda skotska havnin hevur fingið. Talan er um eina trý ára uppgávu fyri nógvar milliónir kr.


text:
Old boys á sigursferð
Jens Rói Sørensen | 24/04/17
Leygardagin 22. apríl var fyrsta umfar í Oldboys 35+ kappingini á skránni, og FSF hevði avgjørt, at ársins fyrstu leikir skuldu leikast í hæddini á altjóðavøllinum Svangaskarði á Toftum.
TB hevur aftur í ár meldað eitt lið til, og vónirnar fyri kappingina í ár eru stak góðar, tí bulurin á liðnum hendan dagin vóru disciplarnir hjá legendariska venjaranum Trónd Nolsøe, sum í 1992 førdi piltaliðið hjá TB til eitt steinsikkurt gullpláss: “class of 92”. Hvør minnist ikki málmaskinurnar K. Roest og V. Nolsøe ella teir føroysku Cole & Yorke, sum onkur tók til, snarljósi M. Enni á vonginum, eleganta prinsin T. Rasmussen á djúptliggjandi miðvøllinum og brutalis í verjuni J. R. Sørensen. Umframt hesar 5, var liðið henda dagin kryddað við evigheitsmaskinuni úr Puntabyrgi, E. Petersen við óhoyrdum 445 skrásettum dystum á Faroesoccer, tekniska vidundrinum av sandinum J. T. Holm, og síðst, men ikki minst gandakallurin úr sunnastu føroysku búsetingini, og fýramálsskjúttin í 11-0 massakruni á Krossinum hin 19. oktobur 1996, ímóti eykaliðnum hjá klaksvíkingum, sjálvur Rene The Giant Thomsen.
Tá umfarið skuldi byrja, gjørdist greitt, at tvey lið, EB/Streymur og B36, høvdu meldað avboð, uttan iva tí teir høvdu frætt um “Class of 92”. Lagið á monnum var í topp, tí uttan at hava leikt eitt sekund, høvdu okur sett 2×3 ókeypis stig á konto, og hetta var ein frálík byrjan upp á kappingarárið.
Fyrsti dysturin var móti B68, sum seinastu tvey árini hevur vunnið Oldboysdeildina. Byrjunarstøði var ein verjukend jólatræsuppstiling 3-2-1 og so skifta til álopskendan diamant 1-3-2. Snarljósið Mortan byrjaði í málinum og gandakallurin, Rene á bonkinum sum super-sub.
Dysturin var ikki meir enn bríkslaður í gongd so lá bólturin í TB meskunum. Meistarligt uppspæl frá heimaliðnum tók okkum totalt á bóli, men okur rystu kvøkkin av okkum beinavegin, og settu heimaliðið undir trýst, sum vardi nærum restina av dystinum. Tó gekk ikki væl við at fáa bóltin í netið, tí málmaðurin hjá B68 var ein sannur brandur. Hann fekk tó onki gjørt tá B68 leikari í villum panikki skuldi skjóta bóltin burtur, men rakti ein viðleikara í høvdið og so var sjálvmál og 1-1. Ikki vóru armarnir komnir niður aftur, so stóð 2-1 tá B68, við einum góðum skoti langt úti frá setti Mortan skákmát. Einar fekk skjótt eftir hetta aftur javnvág í dystin, tá hann hegnisliga setti bóltin í netið til 2-2, eftir eitt satt tiki-taka álop við minst 35 avleveringum. 2-2 eftir fyrstu 15 intensu minuttunum
Jón Tórur fekk tíverri eina fiburspreinging beinanvegin í seinna hálvleiki, og tí mátti super-sub Rene á banan. Rene var sum verða mann sera ónøgdur við at byrja á bonkinum og tí var hann sum eitt óløgi tá hann slapp á vøllin. Sum ein annar Usain Bolt var sumbingurin allastaðni á vølinum og heimaliðið var lamsligið. 72 sekund eftir hann kom á vøllin var yvirstaðið, enn ein fiburspreining. Rene við ringari fiburspreinging mátti út og Jón Tórur við mildari fiburspreing inn.
Er fyrsta skriðan lopin, er næsta væntandi og tíverri var Vagnur so óheppin, at hann meiddi sær knæið, so hann mátti av vøllinum, og við sjúkrabili á landssjúkrahúsið. Posin mátti nú rystast heilt av nýggjum. Rene bleiv settur í málið og Mortan útleikari. Teitur helt at frægast var leggja seg aftur at verja javnleikin í hús, men hetta vildi liðformaðurin, Jens Rói ikki hoyra talan um. Okur roydu eftir sigursmálinum og stutt áðrenn dystarlok eydnaðist Kai at seta fótin á, og við einum bananskotið, 3-2 til TB. Eisini fingu okur eitt brotsspark, sum Einar tó brendi tá B68 málverjin meistarliga bjargaði heilt úti við høgru stong. 3-2 til TB, 3 stig og harvið 9 stig áðrenn dystin móti NSÍ.
Dysturin móti NSÍ gjørdist strævin, tí teir høvdu eisini eitt gott lið við drúgvum royndum av ovastu rók, td. Helgi L. Petersen 52 mál og Sonni L Petersen 39 mál í bestu deildini.
Gandakallurin Rene mátti kasta handklæðið í ringin, og tí máttu okur lána ein toftaman at standa í mál. NSÍ vildi ikki ganga við til at B68 málverjin slapp í TB málið, og tí var tað ein útileikari hjá B68, sum var málmaður hjá okum hendan dystin.
NSÍ hevði bóltin mest og so royndu okur okum við snarálopum tá orkan var til tess. Ein verjuvilla førdi til, at NSÍ legði seg á odda tíðliga í dystinum. Jón Tórur, sum nú hevði spælt við eini fiburspreining, fekk eina fiburspreingin afturat og gjørdist ti sera ómobilur. Hann luskaði tó runt har frammi og aftanfyri NSÍ verjuna. Við eitt gjørdist Einar varugur við at NSÍ verjan stóð høgt, og Jón Tórur gekk og humpaði langt aftanfyri verjuna. Offside reglar galda ikki í Oldboys, og tí sendi Einar eina Pirlo avlevering fram til Jón Tórur, sum annars stóð eini 20 m offside. Jón Tórur gjørdi skotfintu, driblifintu, kropsfintu so at málverjin, vespureiðurs Jonhard, gjørdist heilt konfus og datt á reyvina. Bóltin við vinstra yvir til høgra og so róliga í netið. Vespuverturin fekk ein ordiligan ein við flugusmekkarinum hjá tekniska wonderman av sandinum.
Beint áðrenn dystarlok, gjørdi NSÍ’ari eina stóra “tunnel” á Mortan, so mongu áskoðarnir nærum hildu at Eysturoyar tunnillin longu var opnaður.
1-1 millum TB og NSÍ og sostatt fingu okur 10 av 12 møguligum stigum hetta fyrsta umfarið, ein heilt góðkend byrjan.
Eftir dystin bjóðaðu vertirnir smyrjibreyð og øl, sum okur vilja siga hjartans takk fyri. Okur gleða okum til næsta umfarð. Túrurin suður var sum verða mann framúr 🙂
Vónandi er skaðin hjá Vagnur ikki álvarsamur, so hann skjótt er klárur aftur.
Captain


text:
Skiparaskúlin í Skagen hevur nú fingið endaliga góðkenning at útbúgva skipsførarar og kann nú kalla seg Navigatiónsskúla. Góðkenningin kom eftir drúgva tilgongd og eitt væleydnað royndarár í 2016.”Hetta er fyrstu ferð í søguni, at vit hava ein navigatiónsskúla í Norðurjútlandi,
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
1906
Innihaldsyvirlit
Hendingar[rætta | rætta wikitekst]
- 1. februar - Símun av Skarði skrivar Mítt alfagra land.
- 7. apríl - Gosfjallið Vesuvis byrjar at goysa, og hevur við sær nógva oyðilegging í Napoli í Italia.
- 18. juli - Løgtingsval
- 26. desember - Heimsins fyrsti biografilmur verður útgivin. Filmurin ber navnið The Story of the Kelly Gang.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 23. februar - Sámal Joensen-Mikines (d. 1979).